Richard Huelsenbeck - Wikipedia\nRichard Huelsenbeck, (anv gwir : Carl Wilhelm Richard Hülsenbeck) a oa ur barzh hag ur skrivagner alaman bet ganet d’an 23 a viz Ebrel 1892 e Frankenau (Alamagn) ha marv d’an 30 a viz Ebrel 1974 e Minusio (Suis). Unan eus krouerien dada eo ivez.\nRichard Huelsenbeck a gasas e vugaleaj e Dortmund. Eno e laboure e dad, apotiker e oa. Plijet e oa gant ar fent hag a flemm gave e oberennoù Heinrich Heine, ha setu perak e fellas dezhañ dont da vezañ skrivagner. E 1907, pa oa 19 vloaz, ec’h enskrivas e skol-veur medisinerezh München. Bloaz goude e stagas gant studi al lennegezh alaman ha studi istor an arzoù. Kejañ a reas ouzh Hugo Ball. Asambles ez ejont an tavarnioù e-lec’h m’en em vode arzourien luskad an eztaoladurezh. A-drugarez da Hugo Ball e voe lakaet embann e destennoù kentañ. E 1912 ec’h enskrivas er Sorbonne gant ar pal studiañ ar brederouriezh. War un dro e labouas evit ar gazetenn « Revolution », ur gazetenn « modern ha rendael-tre ». Krouet e oa bet ar gelaouenn gant Hans Leybold, ur mignon da Hugo Ball. Leybold a voe lazhet e penn-kentañ ar brezel-bed kentañ.\nE 1914 e tistroas Huelsenbeck da vBerlin, eno ec’h adkavas Ball. Lakaat a reas embann barzhonegoù, arnodadennoù ha pennadoù burutellañ levrioù er gazetenn "Die Aktion", ur gazetenn diwar-benn an arzoù hag al lennegezh, bet krouet gant Franz Pfemfert. E miz Eost 1914, pa darzhas ar brezel-bed kentañ, ec’h emouestlas en arme. D’ar c’hanolierezh e voe kaset, met reformet e voe a-raok mont da vrezeliñ abalamour da gudennoù nervennadoù. Distreiñ a reas da vBerlin, a-enep-krenn d’ar brezel ah d’ar vroadelouriezh alaman.\nE-pad nevezamzer 1915 ec’h aozas gant Ball emvodoù a-benn klemm a-enep d’ar brezel hag evit enoriñ ar varzhed marv war an talbenn. E-lec’h aozañ un aergelc’h a barfeted e hujjont barzhonegoù «morian», gant ar pal feukiñ an arvesterien.\nCabaret Voltaire Zurich (2006)\nE penn-kentañ 1916 ec’h adkavas Ball e Zürich, hag e krogjont da vont alies d’un davarn vihan er Spiegelstrasse. Anvet e voe "Cabaret Voltaire" ganto, hag enni ec’h aozjont abadennoù diwar-benn al lennegezh hag an arzoù. D’ar 5 a viz C’hwevrer en em gavjont enni gant Tristan Tzara, Jean Arp, Marcel Janco, ha Sophie Taeuber. Digeriñ a rejont ur geriadur dre zegouezh, hag evel-se e kroujont dada.\nEn davarn vihan-se, an holl vogerioù anezhi goloet gant taolennoù, e heje Huelsenbeck e vazh dirak an arvesterien, hag e huche e varzhonegoù evel ma vefent gerioù gros. Lod brasañ e destennoù a oa a-enep d’an Iliz, d’ar vammvro hag d’al lennegezh alaman klasel (Goethe ha Schiller). Ouzhpenn e sone taboulinoù, e c’hwitelle hag e c’hoarzhe. Hervez Ball : « Huelsenbeck a fell dezhañ ma vo roet muioc’h a-bouez d’al luskoù (luskoù morian). Plijout a rafe dezhañ seniñ taboulinoù betek ma vo al lennegezh dindan zouar.»\nPa bellaas Ball diouzh dada (miz Even 1916) e soñjas Huelsenbeck e c’hellfe distreiñ da Alamagn. E miz Genver 1917 edo e Berlin en-dro, gant ar pal kenderc’hel gant dada.\nD’an 22 a viz Genver 1918 e kemennas aozañ un nozvezh lennadennoù eztaolour, kazi sur gant ar pal tremen e-biou an eveshaerezh. E-lec’h en ober ec’h embannas krouidigezh « Club dada Berlin » hag e tistagas an Erste Dada-Rede in Deutschland (Prezegenn dada gentañ en Alamagn). Goude an nozvezh e labouras gant arzourien a Verlin evel Johannes Baader, George Grosz, Raoul Hausmann, John Heartfield ha Hannah Höch.\nSevel a reas manifesto ar strollad, anvet Der Dadaïsmus im Leben und in der Kunst</ref> (Dada er vuhez hag en arzoù). Ennañ e klaskas meskañ pennaennoù netraelour ha distrujus dada ha re ur gened nevez, anvet gantañ neue Realität (gwirvoud nevez). Sed aze penaos ec’h echu ar manifesto : « bezañ dadaour a dalvez bezañ a-enep d’ar manifesto-mañ! »\nD’ar 5 a viz Even 1920 ec’h aozas ar c’hentañ Foar Etrebroadel Dada e Berlin. Er memes koulz e stagas gant istor dada hag e lakaas embann Dada Almanag, dastumad kentañ a luskad, ha War-raok dada (istitlet : Dada, un istor). El levr-se e c’haller lenn : An dadaour a blij dezhañ ar vuhez, peogwir e c’hall en em zizober outi da forzh peseurt mare, rak un dra dada eo ar marv. Pa soñj en deiz o tont, e oar an dadaour e c’hall ur podad bleuñvioù kouezhañ war e benn.\nDre m’en doa kendalc’het gant e studioù mezeg e krogas gant ar vicher-se. Surjian a verdeadurezh e voe, hag e kasas rentaoù-kont e veajoù da gazetennoù Berlin.\nAdalek 1933 e voe difennet outañ gant an nazied lakaat embann e skridoù. Kuitaat a reas Alamagn e 1936 hag ez eas d'ar Stadoù-Unanet. E 1939 en em stalias e Long Island (New York), hag e tigoras e vurev mezeg-bredvezeg dindan an anv Charles R. Hulbeck.\nE 1969 e teuas er-maez e levr eñvorennoù anvet « Eñvorennoù un tabouliner dada». E 1970 en em stalias e rannvro Tessin, e Suis.\n« Dada Almanach », Berlin, 1920\n« En avant Dada », Hanovre, Leipzig, Vienna, Zurich, 1920\n« Deutschland muss untergehen ! », Berlin, 1920\n« Dada siegt ! », Berlin, 1920\n« Eñvorennoù un tabouliner dada », 1969\nLaurent Lebon (dindan e renrezh) « Dada », katalog diskouezadeg Kreizenn Pompidou (5 a viz Here 2005 - 9 a viz Genver 2006), embannet gant Centre Pompidou, 2005, pajenn 504 - 507\nBuhez Richard Huelsenbeck\nRichard Huelsenbeck war lec'hienn International Dada Archive\n Testenn-orin skublennet War-raok dada/ dada, un istor\n↑ Le Bon, pajenn 219\n↑ Tennet eus e zeizlevr embannet e 1946, in Le Bon\n↑ skol Carl Gustav Jung\nAdtapet diwar « https://br.wikipedia.org/w/index.php?title=Richard_Huelsenbeck&oldid=1973608 »\nKemmoù diwezhañ degaset d'ar bajenn-mañ d'an 6 Meu 2022, da 09:08.


Hoatzin - Wikipedia\n(Adkaset eus Opisthocomidae)\nUrzhad : Opisthocomiformes\nKerentiad : Opisthocomidae\nGenad : Opisthocomus\nAn hoatzin a zo un evn, Opisthocomus hoazin an anv skiantel anezhañ, hag a vev er geunioù pe tost ouzh ar stêrioù e Suamerika.\n2 Gouennañ hag emzalc'h\nA-vent gant ur fazan eo, etre 60 ha 70 cm. Glas eo e zremm ha ruz e zaoulagad. E gorf zo gell-kistin hag e lost glas-gwer ha gwenn en e veg. Ur guchenn bluñv gell-ruz zo war e benn. Ar plog zo noazh pa vez ganet, gant daou skilf e penn e zivaskell hag a steuz pa erru an evn en e oad gour.\nUn hoatzin yaouank.\nGouennañ hag emzalc'hAozañ\nHoatzin o tinijal.\nGouennañ a ra an hoatzin e koulz ar glaveier. Sevel a ra e neizh 2-4 metr a-us d'an dour ha dozviñ daou pe dri vi hag a vez goret ur mizvezh. Ar plog a chom en neizh 2-3 sizhun goude bezañ digloset. Maget e vez gant ar par koulz ha gant ar barez.\nPar ha parez a zifenn o zachenn : reiñ a reont da c'houzout d'an hoatzined all eo o zachenn dre ober lidoù-parañ, trouzioù boud hag en em zerc'hel en ur mod tagus. Ar re vihan a chom gant o zud ur bloaz pe zaou. E-pad ar prantad-se e sikouront o zud dre ober war-dro ar ploged ha difenn an dachenn.\nUn nijer dizampart eo an hoatzin. Evit tec'hel kuit rak ur preizhataer (marmouz, evn-preizh, naer...) e ra an hoatzin yaouank gant e skilfoù evit krapat ouzh ar gwez. Ma n'eo ket trawalc'h evit achap kuit e spluj en dour a-is d'an neizh ha neuial dindan-gorre.\nEn em vagañ a ra diwar zelioù, hag a-wechoù frouezh ha bleunioù. Estreget ar skilfoù e penn divaskell an hoatzin yaouank zo dibar d'an evn-mañ : e grubuilh ledan a ro bod da vakteri hag a servij da derriñ goloenn kelligoù an delioù hag aesaat o c'hoazhañ. An evn nemetañ eo gant ur sistem koazhañ evel-se.\nAr spesad nemetañ eo er genad Opisthocomus hag er c'herentiad Opisthocomidae. Diouzh an evnoniourien e vez renket an hoatzin en urzhiad Cuculiformes pe Opisthocomiformes. N'eo ket sklaer c'hoazh peseurt evned eo ar re dostañ oute a-fet rummatadur : ar c'houkouged pe an tourakoed.\nTiriad an hoatzin e glas.\nKavet e vez al labous e koadeg an Amazon, ha pladenn Guyana ivez.\nOpisthocomus hoazin war al lec'hienn Avibase.\n↑ Fichenn eus Birdlife\nAdtapet diwar « https://br.wikipedia.org/w/index.php?title=Hoatzin&oldid=1711933 »\nDernière modification le 1 Eos 2016, à 11:23


Emañ al lenn Vättern e-kreiz su Sveden\nAl lenn Vättern zo ul lenn eus Sveden, e-kreiz kreisteiz ar vro. Gant ur gorread 1 912 km² ez eo an eil lenn vrasañ er vro goude al lenn Vänern. 128 m eo he donder brasañ, ha 39 m he donder well-wazh.\nMat-eston eo he dour da evañ ha sellout a reer ouzh al lenn Vättern evel ar brasañ kementad dour mat da evañ er bed. E-touez ar c'hêrioù bras zo war ribloù al lenn e c'haller menegiñ Jönköping, Askersund ha Karlsborg.\nAdtapet diwar « https://br.wikipedia.org/w/index.php?title=Vättern&oldid=1507440 »\nKemmoù diwezhañ degaset d'ar bajenn-mañ d'an 14 Mae 2013, da 10:32.


Ai‘ta! » Deuit da reiñ ho lizher da Dad Kozh an Nedeleg disadorn !\nHopala, trouz a vo er vro ! Divinit piv a zo bet pedet evit an deirvet gwech gant strollad Ai’ta!? An tad Nedeleg e-unan ! Hennezh hag a oar kement yezh zo er bed a oa dipitet bras peogwir ne reseve ket kalz a lizheroù brezhonek. « Poent bras eo din mont da welet penaos emañ kont du-hont » en doa soñjet. Dont a raio neuze d’ober un tamm tro e Bro-Dreger d’ar sadorn 20 a viz Kerdu, ha reiñ a ra emgav d’an dud :\n– e Gwengamp, dirak ar feuteun, da 10 eur\n– e Bear, war plasenn kreiz kêr, da 11 eur 30\n– e Lannuon, dirak an ti-kêr, da 2 eur g.k.\n– e Montroulez, dirak an ti-kêr, da 3 eur 30\nMoaien a vo d’ar vugale (ha d’o zud !) dont da welet anezhañ ha da gas pe da lenn o lizher-profoù skrivet e brezhoneg (patrom lizher da dad-kozh an Nedeleg), pa vo e lutuned o reiñ ton dezhi gant sonerezh hag arvestoù plijus a-bep seurt !\nDaou bal a zo d’an abadenn-mañ. Da gentañ, reiñ an tu d’ar vugale (hag a zo niverusoc’h-niverus o teskiñ brezhoneg er skolioù) da glevet ha da gomz brezhoneg e-maez o skolioù. Da c’houde e fell dimp kinnig d’an holl dud a gomz hag a souten hor yezh d’en em gavout evit tremen ur prantad plijus ha divoaz an holl asambles. Setu un doare all da diskwel nerzh hor yezh war ar blasenn foran. Pedet eo an dud gour ivez da dont stank ha stank gant o lizher-profoù, ha pa vefe skrivet en ur mod sirius pe faltazius penn-da-benn. Un digarez brav a vo an droiad da lavaret ur wech c’hoazh hor c’hoant da welet ha da glevet ar brezhoneg e pep lec’h er vuhez foran !\nTitouroù : contact@aita.bzh\n« Ne oar ket brezhoneg an Emglev evit dazont Breizh !\nTroiad 2014 Tad-kozh an Nedeleg »


Pajenn:Le Gonidec - Bibl Santel pe Levr ar Skritur Sakr, eil levr.djvu/359 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/359\nkollou ar Iuzevien ével hô eûr-vâd hô-uuan, ha gwellaen hô c’héfridiou.\n15. Pa glevaz ar Iuzevien pénaoz é teûé Nikanor out-hô, ha gan̄t-han̄ eur strollad brâz a vrôadou, e c’hôlôchon̄t hô fenn a zouar, hag é pédchon̄t ann hini en doa dilennet eur bobl évit-han̄, évid hé virout da-vikenn, ha péhini en doa diskouezet hé warez évid hé zigwéz gan̄d arouésiou anat.\n16. Dré c’hourc’hémenn ann dûg, é kerschon̄t râk-tâl ac’hanô, hag en em strolchon̄t war-harz kastel Dessaô.\n17. Hôgen Simon breûr Judas ô véza déraouet stourmi out Nikanor, a oé spoun̄tet-braz, pa wélaz ô tôn̄t enn euun taol eul lôd ker braz a énébourien.\n18. Koulskoudé Nikanor, péhini en doa klevet komza eûz a galoun vrâz tûd Judas, hag eûz ann ners gan̄t péhini en em gannen̄t évid hô brô, na grédé két fisiout ar varn enn eur stourm gwaduz.\n19. Râk-sé é kasaz araok Posidonius, ha Téodotius, ha Mattias, évit ma rojen̄t ann dourn, ha ma vijé rôet ann dourn d’ézhô,\n20. Ha goudé ma oé padet pell ar c’huzul, ha m’en doé ann dûg hé-unan diskleriet ann abek d’ann armé, mouéz ann holl a oé aotréa ar gévrédigez.\n21. Râk-sé ann daou zug a verkaz eunn deiz évit komza hô daou é-kûz : hag é oé kaset péb a gador d’ézhô, war béré éc’h azézchon̄t.\n22. Koulskoudé Judas a c’hourc’hémennaz ma vijé lékéat tûd armet é lec’hiou déréad, gan̄d aoun na zeûjé ann énebourien da ôber eunn drouk-bennâg oud hé dûd : hag ar gomz-kévret a oé gréat ével ma téréé.\n23. Neûzé Nikanor a choumaz é Jéruzalem, é péléac’h na réaz droug é-béd ; hag é kasaz-kuît ann armé vrâs en doa savet.\n24. Karet a réa bépréd Judas a galoun vâd, hag é oa douget-brâz évit-han̄.\n25. Hé bédi a réaz zô-kén da zimézi, ha da gaout bugalé. Ha Judas a zimézaz, hag en doé éhan : hag hî a vévé kévret hag unvan\n26. Hôgen Alsimus ô wélout ar garan̄tez hag ann unvaniez a oa étré-z-hô, a zeûaz da gavout Démétrius, hag a lavaraz d’ézhan̄ pénaoz Nikanor a skoazié gan̄d hé c’halloud kéfridiou ann diavésidi, ha pénaoz en doa dileûret évit lakaad enn hé garg hé-c’houdé, Judas, péhini a douellé ar roué hag ar rouan̄télez.\n27. Neûzé ar roué ô véza savet droug enn-han̄, hag hen̄ héget-brâz gan̄d ar gwall lavariou-zé, a skrivaz da Nikanor, ô lavarout pénaoz é kavé fall é vijé en em unvanet a garan̄tez gan̄t Makabéus ; hag ével-sé é kemenné d’ézhan̄ hé gâs hép-dalé da Antiokia goudé béza éréet anézhan̄.\n28. Pa glévaz Nikanor kémen̄t-sé, é oé man̄tret ; glac’hared é oa ô véza rédiet da derri ar gévrédigez en doa gréat gan̄t Makabéus, péhini n’en doa gréat droug é-béd d’ézhan̄.\n29. Hôgen ô véza na hellé két énébi oud ar roué, é klaskaz eunn darvoud mâd évit sévéni ar péz a oa bét gourc’hémennet d’ézhan̄.\n30. Koulskoudé Makabéus ô wélout pénaoz Nikanor a aozé anézhan̄ enn eunn doaré rustoc’h, hag é tigéméré anézhan̄ gan̄t mui a rôgôni égét na oa boazet hé ôber, a vennaz pénaoz ar rustoni-sé na zeûé két a dû vâd, hag ô véza strollet eur ré-bennâg eûz hé dûd, é pelleaz diouc’h Nikanor.\n31. Pa wélaz hé-man̄ pénaoz é oa bét diaraoget gan̄d ijin ha ners Judas, é teûaz d’ann templ brâz ha san̄tel, enn amzer ma kennigé ar véleien hô sakrifisou ; hag é c’hourc’hémennaz d’ézhô ma lakajen̄t Makabéus étré hé zaouarn.\n32. Hôgen ar ré-man̄ ô véza touet d’ézhan̄ pénaoz na wien̄t két péléac’h é oa ann hini a glaské ; éc’h astennaz ann dourn étrézég ann templ,\n33. Hag é touaz, ô lavarout : Ma na likiit két Judas étré va daouarn, goudé béza hé éreet, é tiskarinn é-réz ann douar ann templ-man̄ da Zoué, é freûzinn ann aoter, hag é wéstlinn ann templ d’ann tad Bakkus.\n34. Ha goudé m’en doé lavaret kémen̄t-sé, éz éaz-kuît. Hôgen ar véleien oc’h astenna hô daouarn étrézég ann\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/359&oldid=163921 »\nKemmoù diwezhañ degaset d'ar bajenn-mañ d'an 31 Eos 2020, da 12:39.


Hilda Whitby - Wikipedia\nSantez Hilda, pe Hild, pe Hilda Whitby (war-dro 614-680), a oa abadez en abati Hortlepool da gentañ, en abati Whitby, en Northumbria, goude. Brudet e oa he furnezh, ha dont a rae rouaned da c'houlenn ali diganti. Lakaet eo bet da santez gant an ilizoù katolik, reizhkredennek, hag anglikan. Meneget e voe hec'h anv e deiziadur Willibrord Utrecht, met anavezet eo dreist-holl gant oberenn Beda Venerabilis, an Historia ecclesiastica gentis Anglorum, e 731, ma ra anv eus ar Saozon o vont da gristenien.\nGanet e oa Hilda pe Hild e lez Ceredig ap Gwallog, roue brezhon Elmet, ma oa repuet he zad Hereric, forbannet diouzh lez he goureontr, ar roue Edwin Northumbria. Kontammet e voe he zad.\nGoude e vevas gant he mamm Breguswith hag he c'hoar henañ Hereswith, e lez Edwin. Badezet e voe d'an 12 a viz Ebrel 627 (da Sul Fask) el lec'h ma voe savet iliz-veur Evrog, war un dro gant ar roue Edwin ha tud e lez, gant Paulin, kentañ eskob Evrog, misioner deuet eus lez ar roue Æthelburg, roue Kent.\nUr pennadig goude e timezas Hereswith da Æthelric, breur da Anna East-Anglia.\nGant Bede n'eus ger diwar-benn dimeziñ ebet graet gant Hilda.\nEn abati Whitby ma oa abadez eo e vije bet bodadeg eskibien\nLidet e vez d'ar 17 a viz Du gant an Iliz katolik ha d'an 19 a viz Du gant an Iliz anglikan.\nAdtapet diwar « https://br.wikipedia.org/w/index.php?title=Hilda_Whitby&oldid=1822103 »\nDernière modification le 10 Gen 2019, à 18:44\nKemmoù diwezhañ degaset d'ar bajenn-mañ d'an 10 Gen 2019, da 18:44.


Pajenn:Morvan - Buez ar Zent, 1894.djvu/785 - Wikimammenn\nPajenn:Morvan - Buez ar Zent, 1894.djvu/785\n18 a viz Du\ndedi ilizou sant per ha sant paol\nGoulskoude ann iliz-se, savet e Rom gant ann impalaer Konstantin enn henor d’ann abostol sant Per, a ieaz da fall gant ann amzer ; setu ma oue red sevel adarre eunn iliz all enn he flas. Hogen, var dro c’houec’h-ugent vloaz e ouet o sevel ann iliz all-ma, ha meur a bap a lakeaz labourat varnhi ; mes ive houma eo brasa iliz a zo er bed katolik. Bez e deuz c’huec’h kant dek ha pevar-ugent troatad a hirrder, var dro pevar c’hant tregont troatad a ledander, ha tost da bevar c’hant ugent troatad a huelder betek ar groaz a zo var c’horre ann tour.\nDindan ann aoter vraz ema ar pez a hanver Konfesion sant Per, da lavaret eo, al leac’h ma’c’h anzavaz he feiz enn eur c’houzanv ar maro evit Jezuz-Krist ; rak e latin e vez lavaret : kovez he feiz, e leac’h lavaret : anzao he feiz. Eno ema ive he relegou ha re ann abostol sant Paol, hag he batrom a zo enn tu deou paz eer enn iliz. Er patrom-ze, sant Per a zo azezet var he gador ha savet he zorn ganthan da vennigen ann dud fidel. Ar bardounerien a gustum peurvuia poket d’he droad, ha biz meud ann troad-ma a zo uzet gant ho muzellou.\nTro var dro d’ann deleziou a zo da ziskenn er Gonfesion, ez euz kant hanter-kant lamp var elum, hag oc’h ann aoter a zo var c’horre n’euz nemed ar pab, pe ar re o deuz bet kounje digant ar pab, hag a c’hellfe offerenna.\nAr pab Urban VIII a reaz ann dedi euz a iliz nevez sant Per, d’ann trivac’h a viz du euz ar bloaz 1626, evel m’en doa great sant Silvestr ann dedi euz ann iliz goz, hag hirio e selebromp ar memor eus ann diou zedi solanel-se.\nAnn impalaer Konstantin en doa lakeat c’hoaz sevel eunn iliz all var hent Ostii, e kichen Rom, el leac’h m’oa bet dibennet ann abostol sant Paol hag enterret he gorf. Ann iliz-se a oue konsakret ive gant ar pab sant Silvestr ; mes abaoue ez euz bet renket he zevel a nevez meur a vech. Ar vech diveza a oue er bloaz 1823. Neuze e krogaz ann tan goall ennhi, hag e oue devet-holl. Mes gant sikour aluzennou ann holl gristenien, e oue savet adarre kaeroc’h eget biskoaz, ha d’ann dek a viz kerzu 1854, ar pab Pi Nao a reaz ann dedi solanel euz ann iliz\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/785&oldid=138028 »


Ur sell a-dreñv\nUn dek vloaz 'zo bennak e oa bet savet Kuzul Skoazell Diwan Lodaog, o vodañ un toullad kerent mennet da sevel ur skol-vamm Diwan d'o bugaligoù da zeskiñ ar yezh. Ha startijenn a oa gante, me lâr deoc'h ! Ken buan ha tra e voe tizhet an niver rekis a vugale, aozet festoù-noz, rastellet an arc'hant ret da lañsañ an traoù. Sikouret e oant gant Diwan Breizh - A. Lavanant en he fenn d'an ampoent, ha kavet e oa bet ur vestrez-skol. Enebiezh a zo bet siwazh deus tu an ti-kêr, hag er penn kentañ toud digant ar maer e-unan, Didier Chouat*, ur penn-gall PS hag a gave mil abeg toull enep ar raktres evit chom hep ober netra.\n* Kannad ar vro e oa ivez d'ar c'houlz-se. Nevez Gwengolo 2000 : savet eo a-du D. Chouat gant pemp poent Galv Karaez ! Treiñ a ra an amzer...\nSetu. Ret-mat eo bet deomp plegañ, pa ne c'hellemp ket monet dreist diviz an ti-kêr. Skol Vaod 'ni eo a voe digoret e-lec'h hini Lodaog. Familhoù 'zo o-deus kuitaet ar vro a-benn tostaat eus ur skol Diwan pe divyezhek : lod 'zo aet da Sant-Brieg, lod all da Bondi. Ar re a chome a oa digalonekaet un tamm mat.\nur wezh e vo ?\nGoude an dilennadegoù-kêr diwezhañ, e 2001, e oa cheñchet penn d'ar vazh : anvet a oa da vaer, souezhusat tra, un den dianavet-rik war an dachenn bolitikel, Gérard Huet. Hemañ 'zo kelenner war ar gallaoueg, konter e beilhadegoù ar vro, berr-ha-berr un den tomm e galon ouzh sevenadur pobleg Breizh-Uhel. Deuet eo da soñj da lod neuze adkregiñ gant an traoù : un emgav 'zo bet etre A. Lincoln hag ar maer nevez un nebeut amzer goude ar votadeg. Savet eo a-du gant ar raktres, gant ma vo trawalc'h a vugale, evel-just.\nHiriv an deiz\nPemzek a vugale a zo bet lakaet o anvioù gant o c'herent, daoust d'an nebeut a vruderezh a zo bet : ur pennad pe zaou er c'helaouennoù hag ur stand e miz gwengolo 2001 e Devezh ar C'hevredigezhioù, ha mat pell 'zo ! Ar c'hentelioù brezhoneg a veze kinniget gant ar gevredigezh Yann Sohier a zo hiviziken war anv Diwan.\n... ha displijadur !\nWar a seblant eo kemmet spered an dud en ur ober 10 vloaz... Startoc'h eo lakaat ar gerent da gemerout perzh e buhez ar gevredigezh. Hañval' ra ganin emañ lod o c'hedal kement tra digant unan bennak all : ar prezidant, ar maer, an Aotrou Doue, ha me oar me... Un dra all a zo ivez : c'hwec'h miz 'zo e kave deomp e vefe emframmet Diwan en deskadurezh Stad. Gwall-deñval eo hiriv an dazont : nec'het ha strafuilhet eo kerent 'zo gant an afer-se. Hag evel-just e vije brasoc'h pouez an ti-kêr ma chomfemp er-maez eus ar servij publik.\nRaktresoù 'zo war ar stern : gwerzhañ kartennoù-izili, deiziaterioù, aozañ ur fest-noz, ha c'hoazh. Ha dreist-holl, ar pep mallusañ eo monet endro e darempred gant an ti-kêr. Deuit niverus da sikour !


Pajenn:Perrot - Bue ar Zent.djvu/32 - Wikimammenn\nPajenn:Perrot - Bue ar Zent.djvu/32\nGwerc’hez, Patronez Bruxell (652-710)\nAr zantez-man a ziskenne eus unan eus tiegeziou brudetan ar Brabant. He zad, he mamm, he breur, eur c’hoar d’ezi hag he maeronez a zo etouez ar zent. Genel e reas en Ham, hag abred e oe kaset d’ar skol da gouent Nivel, elec’h ma oa he maeronez, santez Jertrud.\nEno e oe grêt ganti eur verc’h desket kaer ha savet mat. Daouzek vla he devoa pa varvas he maeronez, ha neuze e tizroas d’ar gêr, elec’h ma reas plijadur he zud, souezet o welet pegen gwellaet e oa he stumm en ken berr amzer.\nC’hoant he devoa d’en em rei holl da Zoue, ha, gant grad vat he c’herent, en em dennas en Morseel. Eno e rannas he bue etre ar beden hag ar binijen. He feniti a deuas da vezan, hepdale, ti an holl dud ezommek. Kement hini a oa gwasket gant eur boan bennak, a gorf pe a spered, a zirede da gaout Gudula, gant ar fizianz vat da vezan selaouet.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/32&oldid=140578 »


Pajenn:Le Clerc - Ma beaj Jeruzalem, 1902.djvu/83 - Wikimammenn\nPajenn:Le Clerc - Ma beaj Jeruzalem, 1902.djvu/83\nvo stad ennon. Evit ober d’ei ’n em blijout muioc’h en em c’hreiz, en em lakan da chutelat eur bolotennik berlingo a zo neve roet d’in gant unan euz an Tado. Herve ’seblant eo mad ar berlingo ouz kleñved an droug-mor. ’C’h æn d’ankouat laret am oa bet, da hanter inderv, digant an autro Chareton, eun hanter sitrons a reaz d’in ive kalz a vad ; da vihanan, pa oan o chutelat anean, e kaven berroc’h an amzer.\nPehini euz al louzo-ze an euz digaset anon e-barz ? N’oufen ket laret. Marteze zoken hini ’bed anê. Me ’gred eo æt ar c’hleñved en-dro e-unan, eur wech græt gantan e reuz.\n’Benn serr-noz, en em zantan den aoalc’h adarre. Mont a ran d’ar zalud ha goude e silaouan an Tad Bailly a lavar d’imp kinnigan pep-hini e boan d’an Autro Doue evit ma talveo eur binijen. Lavarout a ra d’imp zoken (kaout ’ra dalc’h-mad an tu da zederaat anomp), lavarout a ra d’imp eun dra fentuz : « ’Vit bean, emean, eur pelerin ’vel eo dleed, eo red kaout an drouk-mor ; anez n’heller ket bean en gwirione eur pelerin a binijen. »\nOuz e glevet en em zantan *futetaet. War ma zu mad eta ec’h an da gousket.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/83&oldid=107760 »\nKemmoù diwezhañ degaset d'ar bajenn-mañ d'an 16 Gwe 2017, da 06:53.


Westvleteren (Vleteren) - Wikipedia\n(Adkaset eus Westvleteren (plaats))\nUn atant e Westvleteren\nLec'hiadur Westvleteren e Kumun Vleteren hag e Belgia\nKod post 8640\nGorread 17,78 km2\nHed 02° 42' 05" Reter\nLed 50° 55' 37" Norzh\nPoblañs 1 134 (31.12.2005)\nWestvleteren en izelvroeg, Westvletern e flandrezeg kornôgel, a zo ur rann-gumun e Flandrez Belgia e rannvro Westhoek hag e proviñs Kornôg-Flandrez. Ur gumun e oa gwechall; gant lezenn 1977 eo bet lakaet e kumun nevez Vleteren.\n3.1 Bezioù milourel\n4.1 Tud bet marvet eno\nE Westvleteren e vez bervet ar bïeroù Westvleteren en abati Sint-Sixtus.\nUr soudard breizhat a voe fuzuilhet eno gant al lu gall e miz Eost 1915.\nAbati Sint Sixtus\nBezioù gall e bered ar gumun\nFrañs 200 (Brezel bed kentañ)\nAr Frañsizion a varvas e-pad ar Brezel bed kentañ. Er prantad adalek miz Here 1914 betek miz Du 1915 e varvas 169 anezhe, an darn-vuiañ anezhe o vout soudarded ag an 38vet DI hag ar 87vet DIT. Garv e voe mizioù Du 1914 (47 bez) ha Mae 1915 (26 bez). 20 kanolier a zo douaret er vered. Ur bochad soudarded eus an trevadennoù a zo beziet enni .\nBered Lu Belgia: Belgische militaire begraafplaats Westvleteren\nBelgia 1 101\nHollad 1 102\nBered ar C'hommonwealth:Dozinghem Military Cemetery\nAfrika ar Su 15\nRouantelezh-Unanet 3 058Brezel bed kentañ\n73 Eil Brezel Bed\nHollad 3 239\nUr vered ag ar Brezel bed kentañ eo. Krouet eo bet e miz Gouere 1917 hag implijet betek penn-kentañ 1918. Adimplijet e voe e miz Mae 1940: ouzhpennet ez eus bet 73 bez .\nPierre Régnier, bet ganet e Lambal (Breizh) d'an 2 a viz Mezheven 1876, soudard er 80vet rujumant war-droad tiriadel, fuzuilhet gant al lu gall d'an 22 a viz Eost 1915, abalamour m'en dije drouklazhet ur soudard all.\n↑ War Cemeteries for French Soldiers in Flanders\nAdtapet diwar « https://br.wikipedia.org/w/index.php?title=Westvleteren_(Vleteren)&oldid=1855091 »


Buhez ar Zent. pages 714, 715, 716. Encyclopédie Marikavel.\npages 714, 715, 716\nC'houezekvet devez a viz Here\nJerard-Mari Majella a deuas er bed d'ar c'houec'h a viz ebrel 1726, en Muro, ugent leo diouz Napl.\nE dad a oa ke-mener.\nAdalek e vlaveziou kentan, plijadur Jerard oa bezan oc'h ober ôteriou bihan hag o tesrevel lidou an Iliz. En kichen Muro eman chapel Kapotignano, elec'h mac'h enorer eur skeuden eus an Itron-Varia, ar Mabig Jezuz ganti war he brec'h.\nDa bemp bla, Jerard a yeas di eun devez,ha kerkent ha ma oa daoulioet, ar Mabig Jezuz a ziskemias diwar brec'h e vamm da zont da c'hoari gantan, hag a roas d'ezan eun dorz vara gwiniz. Ar bugel, laouenik holl, a gasas ar prof d'e vamm : « Piou en deus roët an dra-ze d'it ? » a c'houlennas houman.\n- Mab eun itron gaer on bet gantan o c'hoari, » eme ar bugel.\nAn dra-ze a 'n em gavas ouspen eur wech. War-dro e seiz vla, Jerard en devoa c'hoant bras da vont da gommunian. Eun devez e tostaas ouz an dôl zantel; ar beleg a oa o rei ar gommunion a gavas anezan re yaouank, hag a chômas hep rei d'ezan an hosti santel. Ar c'hrouadur a yeas er-mêz eus an iliz, an daerou en e zaoulagad. En noz war-lerc'h, an arc'hêl sant Mikêl a deuas da zigas d'ezan bara an Ele. Eur wech-all ma oa war e zaoulin, harp ouz an ôter, eur bugel bihan a deuas eus an tabernakl hag a roas d'ezan ar gommunion. Da zek vla, Jerard a oe roët ôtre d'ezan da azezan ouz tol ar Zakramant. Adalek neuze e kommunias sul-gouel ha beb eil devez war ar zun.\nDa c'houezek vla, goude bezan desket e vicher a gemener, Jerard a yeas da vevel gant an ôtrou Albini, eskob Lacedonia. Rannan rê e bae en ter loden, unan evit e dud, eun all evit ar beorien, hag an trede evit anaon ar purgator.\nDa varo e vestr, ec'h eas en Urz leaned sant Ligori. Bezan e oe eur skouer evit an holl.\nBemde en em skourjeze. Dougen are eur gouriz-houarn endro d'e ziouc'hroazel. Lakat a rê louzeier c'houero en e voed, d'e lein ha d'e goan. D'ar zadorn, e yune diwar bara ha dour. Ne gomze nemet pa veze lec'h da greski gloar Doue, d'ober vad d'an nesan ha pa veze ezom bras. Lavaret a rê : « Tu a roër d'imp da vezan sent; gwaz a ze evidomp ma chomomp da vreinan er pec'hed. Ma 'n em gollomp, e kollfomp Doue, hag eur wech kollet Doue, petra chomo ganimp ? »\nPevar bla so oa et da relijius, pa oe tamallet en gaou en eun doare kazus. Ne glaskas ket en em zilenn, daoust pegen es oa d'ezan hen ober. Daou viz goude, e vistri a deuas da anaout ar wirione. Neuze sant Ligori a reas evellen e veuleudi : « Goude na vefe vertu-all ebet ken en Jerard, nemet ar re non deus gwelet an daou viz divezan, e vefe trawalc'h evit ma c'hallfen lavaret gant gwirione eo eur zant bras. »\nTremen a reas goanv 1754-1755 en Kaposel, ha laket e oe eno d'ober ar vicher a borcher. Bemde, daou-c'hant den ezommek, da nebeutan, a deue da c'houlenn an aluzen da zor ar gouent. Kaer en dije rei, Jerard a gave bepred da rei.\nAwalc'h oa d'ezan en em gaout dirak ôter ar Zakramant pe dirak ôter ar Werc'hez, evit lakat e spered d'en em veuzi en Doue; e gorf a deue neuze da vezan ken berv gant ar garante, ma tomme an houarn dioutan, ha ken skanv ma nije evel eul lapous.\nHen, ha n'en devoa ket grêt e studi, en devoa war dreo ar bed-all muioc'h a zeskadurez eget ar tarasan doktored. Anaout a rê treo an amzer da zont ha treo kuzetan ar galon; ouspen eur wech eo bet gwelet, war an dro, en daou lec'h dishenvel. Eul levr bras a vije grêt ma vije c'hoant da rei hano kement klanvour a bareas. Mervel a reas d'ar 16 a viz here 1755, o ren e navet bla warn-ugent. Pi X, d'an 11 a viz kerdu 1904, a lakas e hano war roll ar zent.\nDoue a gomz d'an den : d'an den eo selaou Doue\nI. — Doue a gomz d'an dud drezan e-unan. Komz a reas da Adam ha da Eva en liorzou baradoz an douar; komz a reas da Voyzez war gern ar Sinaï; komz a reas d'ar Judevien, epad tri bla, dre e Vab muian-karet Jezuz-Krist.\nDoue a gomz d'an dud dre an dud dibabet gantan d'ober ar c'hefridi-ze, dre ar pab, dre an eskibien, dre'ar veleien.\nDoue a gomz d'an dud dre ar Skritur-Zakr ha dre al levriou santel.\nDoue a gomz d'an dud dre an diavêz, dre gomzou a lennont pe a glevont.\nII. — Doue a gornz d'an dud dre sonjezonou hag a dreuz o ene, Treo zo hag a drernen en hon c'horf hep gouzout d'imp; ar c'hlenved hag ar yec'hed, an tomm hag ar yen a zo treo a deu hag a ya drezomp, hep gouzout d'imp, kouls lavaret. Evelse e tremen ive, en goueled hon ene, kant ha kant sonjezon santel hag a lavar d'imp : « Gra an dra-man; gra an dra-hont, » hag eo red d'imp teurel evez oute hag ober impli aneze.\nIII. — Doue a gomz d'an dud pa vezont en gorloz anezan; Doue a gomz d'an dud pa vezont an nebeutan en gortoz d'e glevet.\nPer, Jakez ha Yan a oa war an ôd o tresan o rouejou, pa deuas Jezuz d'o fedi da vont d'e heul.\nDoue a gomz d'an dud en meur a zoare, ha dalc'h-mat, hag evit bezan war hent ar baradoz, n'eus nemet selaou mat e vouez ha senti outi.\nPa ne selaouer ket anezan, e teu ha ne gomz ket ken; tec'hel e ra pa ne zenter ket outan.\nO Jezuz, pa ne gomzet ket d'imp, pebez tenvalijen ! Pa ne vec'h ket tost d'imp, pebez yenien ! Grêt eta ma vefomp war erez da selaou ho kornzou, d'o adtremen 'n hon spered ha da. zeati oute :\nA neglectu inspirationum tuarum, libera, nos, Jesu.


Brezhoneg dre gaer pe dre heg? – Stefan Carpentier\nBrezhoneg dre gaer pe dre heg?\nGouzout a rit emichañs, mard oc’h lennerien feal, emañ erru ma merc’h en ur skol unyezhek (galleg) abaoe an distro-skol. Aon-bras am boa e tilezfe ar brezhoneg tamm-ha-tamm evit ar galleg ma kaver kement a zanvez da voueta e spered. Souezhet-bras on avat o welet ne zilez ket ar yezh hag e c’houlenn deskiñ un tamm muioc’h c’hoazh bemdez. Chifet e vezan pa en em laka da glemmichal: « Mais je sais pas comment on dit en bretoooon! » Ur penn trist outi ha dipitet pa ne c’hall ket komz ouzhin e brezhoneg penn-da-benn.\nA-raok e veze droug ennon. A-raok e oa. A-raok na gomprenfen pegen start e c’hall bezañ d’ur bugel ken distagellet ha ma merc’h chom berr gant ar gerioù; pegen start eo ober ar striv-se da gomz en ur yezh ha n’eo ket an hini a vez aloubet he bed ganti. Ha ne c’hallan ket ober ar pezh a oa bet kuzuliet din: lakaat ma bugel er c’horn seul daol ma vefe klevet o c’hallegañ. Yezh ma c’halon eo ar brezhoneg, ur yezh na gomzan ket disi, pell ac’hann hag alies e choman berr ivez. Ha lu e kavfen bezañ lakaet er c’horn peogwir n’on ket gouest da lavaret un dra bennak e brezhoneg.\nA-raok ez aen e fulor pa responte e galleg goude ma ouie brezhoneg a-walc’h da respont din er yezh-se. Mouzhañ a raen. Mantret e oa ma c’halon peogwir e soñje din e rae a-ratozh evit ma hegasiñ. A-raok e oa. A-raok na gomprenfen ez a ar vugale gant an hent eeunañ hep klask pelloc’h.\nA-raok e soñje din ez aen e belbi abalamour da’m merc’h. A-raok e oa. A-raok na gomprenfen e oa ganin-me e oan hegaset, abalamour ma oan dic’houest d’he lakaat da gomz aes; abalamour ma ne gasen ket trawalc’h a amzer ganti da zeskiñ ar yezh dezhi. N’eo ket trawalc’h komz brezhoneg ouzh an daol da lein pe da goan.\nA-raok ne gemeren ket amzer da c’hoari ganti. Atav em beze un dra bennak all d’ober evit « brasañ mad ar brezhoneg » (a soñje din): treiñ danevelloù, sevel pennadoù, klask skrivañ ar romant daonet-hont… Petra a c’hallfe bezañ gwell avat eget deskiñ ar yezh da’m bugale?\nPaouezet em eus eta da vont dezhi pa respont e galleg. N’eo ket dre heg e fell din e komzfe brezhoneg, dre gaer ne lavaran ket. Petra a chomo eus ar yezh mar bez desket dre heg?\nCheñch penn d’ar vazh\nRet e oa din cheñch penn d’ar vazh ha terriñ da’m imor. Un nebeud traoù a glaskan ober dalc’hmat:\nadlavaret e brezhoneg hogozik kement tra a zeu ganti. (Alies-mat e lavar war ma lerc’h ar pezh emaon o paouez lavaret.)\npa ne zeu ger brezhonek ebet ganti abaoe ur pennad e c’houlennan outi: « Pelec’h ‘ta eo chomet da vrezhoneg? Er gêr/Er stal/ E ti vamm-gozh…? (hervez al lec’h diwezhañ ma oamp.) » Ur c’hoari eo. Ur vrec’h hud he deus ijinet hag a c’hall astenn hir-hir evit mont da gerc’hat he brezhoneg el lec’h m’eo chomet. Lonket e vez kerkent: « Mat eo. Komz a ran brezhoneg bremañ! »\nc’hoari ar muiañ ar gwellañ (evel-just e vez dalc’hmat traoù all d’ober: kempenn an ti, ferañ dilhad, fardañ boued, touzañ al leton ha me ‘oar-me petra c’hoazh).\ngoulenn diganti ma skoazellañ da zeskiñ brezhoneg d’he mamm ha d’he breur. Ma gwreg a adlavar an traoù neuze war-lerc’h hor merc’h. Ar breur bihan a ra kemend-all hogozik dalc’hmat.\nkanañ. Ur souezh eo pegen dudius eo d’ar vugale. Plijadur o devez o kanañ, ur bam. Neuze war an hent d’an ti-skol e kanomp e brezhoneg, forzh petra e vefe. He lezel a ran da ijinañ kanaouennoù diouti hec’h-unan. N’o devez na penn na lost? Kaerat tra! Ar pep pouezusañ eo e teufe anezhi hec’h-unan. Ha diskanañ a ran ganti.\nkrozal dezhi e brezhoneg. Pa vezan skuizh, evel ur bern tud all o deus ar galleg da yezh kentañ e teu ar jarneoù e galleg ha bec’h dezhi! Arabat eo! Ret eo komz brezhoneg e kement degouezh a zo. Deskiñ ar yezh dre gaer ne dalvez ket ober ganti en degouezhioù plijus hepken. Yezh an darempredoù eo ha mat pe fall e vefent.\nNe glaskan ket ober skol deoc’h. Ne ran nemet kaozeal eus ar pezh a gerzh pe na gerzh ket du-mañ, gant ma bugale-me. Disheñvel int o-daou end-eeun. Kalzik em eus komzet eus ma merc’h er pennad-mañ peogwir eo an henañ. Traoù all a vefe da lavaret diwar-benn ma mab.\nN’eus nemet un ali a c’hallfen reiñ d’ar re yaouank, studierien er skolioù-meur pe e lec’h all: deskiñ ar muiañ ar gwellañ a c’herioù a denn d’ar vugale. Deskit kanaouennoù luskellat pe c’hoari, rimadelloù… Arabat eo gortoz ho pefe bugale. Ne vez nepred re ziwezhat evel-just met pa c’haller kanañ dezhe p’emaint c’hoazh e kof o mamm ez eo gwell a se. Seul abretoc’h e reot d’ar bugel klevet ar yezh, seul aesoc’h e vo deoc’h he lakaat da yezh an darempredoù etrezoc’h.\nAuteur StefanPublié le 14 octobre 2013 Catégories Brezhoneg, Brezhoneg er gêr, Non classé\n8 réflexions sur « Brezhoneg dre gaer pe dre heg? »\nVad a ra lenn seurt traoù ! Hag arabat digalonekaat evit an dazont. Na pet bugel warn-ugent am eus-me anavezet, mankoù ganto e brezhoneg, pe tuet da c’hallegiñ par ma c’hellent, forzh pe abeg e vefe da seurt emzalc’h, hag o deus DIBABET INT-I O-UNAN labourat ha bevañ e brezhoneg ur wech erru en o oad gour pe a-raok zoken. Eus un dra on sur avat, ne vez ket perc’hennet ur yezh dre heg. Ar vugale ne c’houzañvont ket se hag e komprenan anezho ! Dalc’h da vont, Stefan !\nTrugarez dit, Pluenn. Ur blijadur eo din lenn da evezhiadenn ivez.\nDelc’her a rin da vont. Meur a dro am eus bet da skeiñ ar boned war-lerc’h an tok ha koulskoude ne’m eus ket graet. Marteze e teuy tud eveldon da lenn ma zamm blog ha mar gall o sikour e vin tremen laouen.\nA bouez bras eo din lenn seurt traoù e gwirionez, pa lennan al linnenoù-se e komprenan kement mennozh, kement diaester. N’eo ket aes desevel ur bugel e brezhoneg ha kement ali a zo mat da gaout !\nMann ebet Gwenvael. N’eo ket aes, gwir eo. Ha pep bugel a zo disheñvel. Gwelet a ran mat an dra-se gant ma daou vugel. Ha klevet em eus kemend-all ivez gant tud all. Bugale zo a nac’h krenn komz brezhoneg ha re all n’o deus ken c’hoant nemet en em gavout gant brezhonegerien all ha brezhonegañ ar muiañ ar gwellañ. Goude ez eo arabat e teufe ar brezhoneg da vezañ un « arm ». Ret eo e chomfe ur yezh. Da lavaret eo, n’eo ket abalamour m’en devo komzet brezhoneg en devo ar bugel e stultenn, dreist-holl mar bije bet nac’het mar bije deuet galleg gantañ. Arabat eo diskouez ez eur chifet pa zeu galleg gante. Abred e komprenont e c’hallont ober poan pa gomzont galleg e-lec’h komz brezhoneg. Diwar se e reont gant ar yezh pe ne reont ket hervez m’o devez c’hoant da gastizañ pe da ober plijadur. Ur prantad a zo bet evel-se gant ma merc’h. Marteze e vo adarre evel-se pa vo krennardez?\n19 octobre 2013 à 21 h 05 min\nNouspet gwezh warn-ugent em eus merzet e oa ar vugale a oa rediet da gomz brezhoneg er gêr ar re gentañ o komz galleg ur wezh erru er skol Diwan. Mod all e kavan fentus ha fur an ali a roez da zeskiñ gerioù a denn d’ar vugale abred. Fentus rak ar beure-mañ he deus klevet ma merc’h (14 vloaz) evit ar wezh kentañ al luskellerez a ganen dezhi pa oa bihan. Na plijet e oa ha tener ar mare !\nHag evel ma lavare ur mignon din: « Ma ne gomz ket brezhoneg diouzhtu, n’eo ket lâret n’en gray ket pa vo bras. Pelloc’h, te ‘teus desket brezhoneg ez oad gour. Ha kement tra klevet ganti bremañ a vo garanet en he spered hag aesoc’h a se e teuy dezhi p’en em roy d’ar yezh da vat. »\nYa a-bouez-bras eo deskiñ gerioù moumounañ ha gerioù buhez pemdez ur bugel. Ha gallout a rafemp gouzout pehini e oa al luskellerez-se? (ya, ranell on :p)\nTio, tio noz eo, trouz ebet, nag er c’hoadoù, nag er maezioù… Dreist eo ar bladenn « Kalon ur vamm » ivez\nHomañ am eus bet kanet ivez. Met souzhusat tra ez eo gant O Fortuna eus Carmina Burana Carl Orff e veze an aesañ gant ma merc’h, ha ma mab zo sot gant ar Rannoù.\nPrécédent Article précédent : An difazier yezhadurel frank evit ar brezhoneg\nSuivant Article suivant : Banane…zenn


An dalc’h war ar budjed evit 2022 e berr-gomzoù · Région Bretagne\nDegemer > Hor c’heleier > An dalc’h war ar budjed evit 2022 e berr-gomzoù\n8 Meurzh 2022\nD’ar 24, 25 ha 26 a viz C’hwevrer e oa bet an 83 a guzulierezed ha kuzulierien eus ar C’huzul-rannvro dilennet e miz Gouere, o vouezhiañ evit budjed 2022, ar budjed kentañ er respetad nevez, gant ur « budjed glas » : ur mod d’ober nevez evit priziañ budjed ar Rannvro diouzh an diorren padus. Aprouet ez eus bet ivez ur c’hendivizad nevez evit yezhoù Breizh hag ur strategiezh evit diorren ar filierenn sibersurentez e Breizh e-kerzh an dalc’h-mañ. Setu amañ ar c’hendivizoù hag an divizoù pennañ.\nSetu ar sammad a vez dispignet well-wazh evit pep den a zo o chom e Breizh.\nSetu ar budjed kentañ en holl gant ar C’huzul-rannvro evit 2022, ur budjed hag a ya war gresk…\nKresk ar budjed evit 2022 e-keñver hini 2021, abalamour da zelc’her gant ar perzh uhel kemeret gant ar Rannvro.\nBudjed ar Rannvro evit 2022\nLakaat Breizh da vont muioc’h-mui gant ar cheñchamantoù abalamour da wellaat, diwar vremañ, kalite ar vuhez evit ar Bretonezed hag ar Vretoned hag ivez da brientiñ an amzer-da-zont : sed aze ar pep pennañ eus ar pezh a fell d’ar Rannvro ober kentañ-wellañ er c’hwec’h vloaz a zeu. Gant budjed kentañ ar respetad-mañ (1,72 Md €) e weler ur youl d’ober war ar pemdez ha da lakaat an traoù da cheñch war hir dermen. Ur raktres politikerezh en-dro da 3 soñj pennañ : bevañ mat e pep lec’h e Breizh, muioc’h a bostoù labour ha nebeutoc’h a garbon, ha breizhekoc’h. « Ret eo d’ar Rannvro bezañ lec’h ma vez ezhomm anezhi, tost d’an dud », eme berr-ha-berr ar prezidant Loïg Chesnais-Girard. An treuzdougen war ar pemdez, kempenn an tiriad ha diorren an ekonomiezh ennañ, degemer ar re yaouank el liseoù, ar stummañ a-hed ar vuhez pe c’hoazh an obererezhioù war dachenn ar sevenadur pe ar sport… : kement-se eo ar c’hefridioù a servij publik fiziet enni ha muioc’h-mui a varregezhioù he dez a vloaz da vloaz. Ha pa vefemp en ur mare distabil bepred ha strizh an traoù ganeomp a-fet arc’hant e weler, dre ar budjed evit 2022, youl ar bodad-seveniñ nevez, dilennet e miz Gouere, da zelc’her gant ar perzh uhel-tre kemeret e servij Breizh hag an holl obererien a zo enni, embregerezhioù, kevredigezhioù hag annezidi.\nGouzout hiroc’h war an traoù d’ober kentañ-wellañ e 2022\nUr budjed evit lakaat Breizh da cheñch\nDiazezet eo ar budjed evit 2022 war 3 engouestl meur evit ar respetad abalamour da da dalañ ouzh an dalc’hoù a vremañ ha war 5 pal treuzservij evit frammañ obererezh ar Rannvro.\n3 engouestl meur evit talañ ouzh an dalc’hoù a vremañ\nBevañ mat e pep lec’h e Breizh : ur c’hinnig kempouez a-fet stummañ ha labour, treuzdougen ha servijoù publik nes, en un endro gwarezet e pep lec’h.\nMuioc’h a bostoù labour ha nebeutoc’h a garbon : un ekonomiezh diazezet war an treuzkemmoù evit diorren obererezhioù hag a zo talvoudus evit an amzer-da-zont (debriñ mat, sibersurentez, ekonomiezh ar mor en o mesk).\nBreizhekoc’h : lakaat un identelezh hag ur patrom breizhek war wel, diazezet war ar perzhiañ, ar genskoazell, an efedusted a-stroll gant un dro-spered hag a laka an holl nerzhioù da vont asambles war ar memes tu.\n5 pal treuzservij evit frammañ obererezh ar Rannvro\nAn treuzkemmoù hin hag ekologel\nAn dalc’hoù sokial\nKempouez an tiriad\nAr pezh emañ ar re yaouank o c’hortoz\nAn demokratelezh lec’hel hag ar perzhiañ\nPennad-komz : ar « budjed glas » displeget gant Stéphane Perrin\nStéphane Perrin, besprezidant evit an arc’hant, ar c’hoskor, Europa, an araezioù hollek, a zispleg deomp penaos e vo gallet diwar vremañ, gant ar « budjed glas », priziañ ar politikerezhioù publik kaset da benn gant Rannvro Breizh hervez c’hwec’h dalc’h meur hag a sell ouzh an diorren padus. Gant budjed kentañ ar respetad emeur o staliañ ur mod d’ober nevez evit priziañ budjed ar Rannvro e-keñver an endro.\nUr c’hendivizad nevez evit yezhoù Breizh\nLakaat hor yezhoù rannvro da vevañ war ar pemdez zo unan eus an traoù a fell deomp ober kentañ-wellañ. Rak-se, da-heul ar c’hendivizad kentañ a oa bet sinet e 2015, e talc’homp ganti gant ur c’hendivizad nevez evit ar mare 2022 / 2027, diazezet war daou bal pennañ : an treuzkas da gentañ, pa vo roet muioc’h a lañs d’ar c’helenn divyezhek galleg-brezhoneg ha d’ar c’helenn diret evit ar gallaoueg hag ar brezhoneg adalek ar c’hentañ derez betek ar skol-veur. Implij ar yezhoù rannvro da c’houde, pa vo kreñvaet stummadur an dud a labour war dachenn ar vugaligoù ha sikouret diorren plas ar yezhoù war dachenn ar buheziñ, ar sport hag an dudioù, ar c’hleweled, an embann, an arvestoù bev, ar sevenadur…\nUr strategiezh evit ar filierenn sibersurentez e Breizh\nSibertorfederezh, siberharellerezh, surentez ar reizhiadoù stlenn, treuzpiaouañ identelezh, laerezh roadennoù, gwareziñ ar vuhez prevez… : emañ an ostilhoù niverel e pep lec’h en hor buhez, e-se e vezomp en arvar alies ha diorroet e vez ar sibersurentez evit talañ ouzh kement-se. Un toullad bloavezhioù zo emañ ar Rannvro oc’h ober strivoù evit reiñ lañs d’ar filierenn sibersurentez e Breizh, a c’hall ober berzh bras en ekonomiezh ha lakaat krouiñ postoù labour. E-kerzh an dalc’h-mañ en doa adlavaret sklaer ar C’huzul-rannvro war betra eo diazezet e strategiezh sibersurentez (aprouet e 2016). Lakaat a ra ar pouez war diorren ar barregezhioù, ar c’hinnig enklask e servij an industriezh, an neveziñ evit krouiñ servijoù ha produioù hag a c’haller fiziout enno. Aprouet ez eus bet ivez ur sturfollenn evit sikour kevreañ tachenn ar sibersurentez, diwar frammañ ar c’henlabour etre an obererien bublik hag ar re brevez dreist-holl, hag aprouet eo bet ar raktres evit sevel ur « c’hampus siber tiriadel » e Breizh, war batrom ar c’hampus siber broadel da zont a zo bet divizet gant ar Stad, ha gantañ e vo gwellaet ar c’henlabour etre an obererien a zegaso lañs an eil re d’ar re all evit a sell ouzh stummañ, buheziñ ar filierenn, harpañ an neveziñ.\nAr Gevrat steuñv 2022-2027 a vo sinet gant ar Stad hag ar Rannvro a-benn un toullad sizhunioù.\nStaliañ Kuzul Uhel Breizh evit an Hin\nPoent war stad an traoù evit a sell ouzh lakaat ar fontoù europat da dalvezout e Breizh evit ar c’houlzad 2021-2027\nAprouiñ reolennoù diabarzh ar C’huzul-rannvro\nAn holl zivizoù aprouet e-kerzh an dalc’h


Degemer al lec’hienn > Kreizenn dafar > Diazlec’h ar pezhioù-c’hoari > Per Mari Mevel () > Naig Rozmor () > Krouidigez ar vaouez\nPetra e hell Doue ijiñ evit diduiñ Adam ?\nAdam, e-unan e liorzh Eden a gav hir e amzer. Goulenn a ra gant an Aotrou Doue un dra nevez, kalz-na-vern peseurt tra evit e cheñch e soñjoù... Hag an Aotroe Doue da grouiñ Eva.\nHonnezh a ziskenn da welet Adam : nend a ket an traoù war an tu mat etreze... Kement ma ta an Aotrou da vout skuizh gante ha da c’houlenn gant ar zarpant kavet un abeg bennak evit o c’has kuit deus ar baradoz.\nMont a ra-hi da welet Eva, ha da ginnig dezhi debriñ an aval, ar frouezh difennet.\nE liorzh Eden emeur. Ar wezenn avaloù.\nBarv hir hag ur sae lin\nAn nebeutañ a wiskamant\nPorpant liv ganti.\nTi-Embann : Emgleo Breiz. Bloavezh : 1983.


Signoria di Rimini (1239-1330)\nParisina Malatesta a veze graet eus Laura Malatesta, (1404-Ferrara, 21 a viz Mae 1425), a oa merc'h da Andrea Malatesta, aotrou Cesena, ha d'e eil pried Lucrezia Ordelaffi. Parisina a oa nevez-c'hanet pa voe kontammet he mamm gant he zad Cecco Ordelaffi ha kreskiñ a reas e lez he eontr Carlo Malatesta e Rimini.\n4 Arzoù ha lennegezh\nDimeziñ a reas pa oa 10 vloaz e Ravenna e 1414, da Niccolò III d'Este, markiz Ferrara, intañv abaoe meur a vloaz goude marv e wreg kentañ, Gigliola da Carrara.\nDegouezhout a reas e Ferrara a-greiz ma oa ar vosenn oc'h ober he reuz. O chom edo e tour ar Rigobello, dindan al levraoueg, hag ober a reas war-dro adkempenn he lojeriz. O chom e voe Parisina ivez en Delizia di Consandolo, savet gant Nicholò.\nE 1424 e reas ur veaj da vont da welout he zud. Ambrouget e oa, hervez c'hoant an dug, gant Ugo d'Este, mab da Nicholò, hag e serc'h Stella de 'Tolomei. Degouezhet e Ravenna e c'hallas an daou yaouank ober gwelloc'h anaoudegezh an eil gant egile ha mont pelloc'h en o darempred. Kenderc'hel a rejont d'en em welout e kuzh goude an distro da Ferrara: en em gavout a raent en delizie di Belfiore, Fossadalbero e Quartesana.\nHervez testenioù all e oa aet, da dec'hel rak ar vosenn a rae he reuz e 1423, da repuiñ da kastell Fossadalbero gant he mab-kaer hag eno e krogas o darempred.\nUr vatezh karget d'o eveshaat a roas da c'houzout d'an ozhac'h. Hennezh a heulias an daou bichon, a ziskoachas anezho en o neizh, hag a graouias anezho e kelligoù ar c'hastell, hag enne e voent dibennet o-daou.\nTri bugel he doe gant he fried, div verc'h gevell hag ur mab:\nLucia d'Este (1419-1437), a zimezas hag a varvas en yaouank;\nGinevra d'Este (1419-1440), a zimezas da Sigismondo Malatesta, hag a c'hallfe bezañ bet kontammet gantañ;\nAlberto (1421) a varvas en bihanik.\nOrged[kemmañ | kemmañ ar vammenn]\nOrgediñ a reas ouzh Ugo d'Este, mab bastard he fried, tapet e voe, bac'het ha dibennet.\nArzoù ha lennegezh[kemmañ | kemmañ ar vammenn]\nAwenet ez eus bet meur a arzour gant an istor skrijus :\nBandello a skrivas ar romant Ugo e Parisina,\nGeorge Byron a skrivas ar varzhoneg Parisina e 1816.\n↑ 2,0 ha2,1 http://scorpion73.splinder.com/archive/2007-08\n↑ 3,0 3,1 3,2 ha3,3 http://www.comune.rimini.it/servizi/citta/storia_di_rimini/-donne_di_rimini/pagina44.html\n↑ 4,0 4,1 ha4,2 http://www.parente.fe.it/maria_teresa_mistri/ferrara/fatti_miracoli_leggende/ugo_e_parisina.htm\n↑ 6,0 6,1 6,2 ha6,3 http://trionfi.com/0/d/13/index.php\nAdtapet diwar « https://br.wikipedia.org/w/index.php?title=Parisina_Malatesta&oldid=1976532 »


o divije - Wikeriadur\nSavet diwar o ha divije\no divije /odiˈviːʒe/\nFurm ar verb en devout/kaout e trede gour lies an amzer dic'hallus, en doare-divizout\nMa karche ar c'here beza eat da ziskarga he goustianz d'he bersoun pe da eur beleg-all-bennag er gofesion, Doue hag an dud o diviche great eur zell a druez out-han. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 304.)\nJilig. — Hag e vije ! Ho pugale o divije mez, tra nemed ken o tougen hoc'h hano ! — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 39.)\nLavaret en doa d'ar pemp-man o divije ar pez a garchent hed o buez, mar gellchent digas d'ezan al leorig a glaske. — (G. MILIN, Gwechall-goz e oa..., Kemper, 1924, p. 81.)\ngalleg : (elles)/(ils) auraient (fr)\nAdtapet diwar « https://br.wiktionary.org/w/index.php?title=o_divije&oldid=225072 »\nKemmoù diwezhañ degaset d'ar bajenn-mañ d'an 12 Du 2016, da 17:24.


"Me 'zo ganet e-kreiz ar mor" un teullfilm gant Emmanuel Roy da zizoloiñ labour an Teatr Piba evit Donvor\nSamedi 20 février 2021 à 15:25 - Mis à jour le mardi 2 mars 2021 à 10:40\nLes grands fonds marins restent un mystère que la recherche océanographique tente de percer. Pour transmettre au grand public le fruit de ce travail méconnu, des scientifiques font appel au Teatr Piba. Le film suit leur voyage en commun, sur le chemin des abysses à la scène : le spectacle Donvor.\n"Me 'zo ganet e-kreiz ar mor" Tita prod\nEn em c’houlennet oc’h dija petra vez gwelet, petra vez klevet pa ziskenner e foñs ar mor ? Hiziv emañ ar wech kentañ din diskenn...\nMe zo ganet e kreiz ar mor, ur film savet gant Emmanuel Roy. D'ar7 a viz C'hwevrer, da 10e10, war France 3 Breizh, en abadenn sizhuniek Bali Breizh\nDONVOR a zo ur pezh-c’hoari dre glevet. Ur c’henlabour arzel ha skiantel etre TEATR PIBA hag an IFREMER .Diwar oberenn David Wahl.\nDiwanet eo ar raktres Donvor diwar ur c’henlabour arzel ha skiantel a hir dermen. Krouet e vo an abadenn e miz genver 2020. Pedet e vo an arvestourien da zizoloeiñ ur pezh-c’hoari dre glevet dic’hortoz. Ur jestr barzhoniel ha marvailhus an hini eo a gont ergerzhadeg-deskoni ar skrivagner David Wahl hag e genseurted deus ar morioù don da benn pellañ douaroù ar c’hornog. E kreiz al leurenn-aozañ ‘n em lako an arvestourien evit ur veaj da santout war an harz etre an huñvre hag ar gwirvoud, etre an isfontoù, ar vuhez war-vor hag an douaroù orin. ( Lec'hienn internet an Teatr Piba)


Side car - Wikipedia\nSide car BMW R 51\nAr side car zo ur seurt karr stag ouzh kostez ur marc'h-tan.\nAr side-car a teu eus ar saozneg (side e-kichen ha car karr-tan). Ar side-car zo ur moto gant ur seurt logell e-lec'h ma 'z eus tu lakaad tud ennañ. Ar side-car en deus gounidoù : tu zo bezañ muioc'h eget daou, en ur zerc'hel ar blijadur d'ober moto memestra, hag all. Met bez ez eus traoù fall : ar boan d'en em renkañ er parking, chom hep bezañ stanket etre kirri-tan hag all. Anv an hini a vlein ar side-car a zo sidecariste hag an hini zo er faner a zo ar marmouz. Ret eo dezho o taou kaout un tokarn pa vezont war an hent.\n3.1 Ar basset\n3.2 Ar side-car cross\nBez ez eus kalz a seurt side-car ha aet eo kalz war-raok. Er penn kentañ ne oa nemet ur moto gant ur baner staget outañ met cheñchet en deus kalz abaoe. Bremañ an holl (pe dost) ne c'hellont ket mui en em duañ. Pa 'vez gwelet unan a ra, sellet e vez muioc'h outañ eget a re all !\nBez ez eus ivez side-car evit an douritelezh. Meur a hini 'zo, met unan, anvet Zeus, a zo kalz modernoc'h eget ar re all. Savet eo gant ar merk Sidebike. Tommerezh 'zo ennañ pe tu zo tennañ tout ar goloenn pa vez re domm an amzer. Sonerezh, gouloù, en deus ivez. Evit an hini-mañ n'eo ket ur redi lakaat un dokarn, evel ma'z eo ret evit r re all, rak graet eo bet un gwiriadur "crash" en ul lakaat gourizioù evel en otoioù. Savet eo gant motor ur c'harr-tan, bet lakaet e koufr al logell, e lerc'h dindan dibr ar moto, al lec'h boaz hag anavezet gant an holl. Bez en deus ur stardell dorn ha tri kambli evel en oto. Krouet eo bet gant Peugeot ha n'ez eus ket kalz anezho : 800 er bed a-bezh ! An holl elfennoù-se a lak an dud, kendrec'het e gwir gant an div pe deir rod, da lâret n'eo ket ur gwir side-car.\nKenstrivadeg[kemmañ | kemmañ ar vammenn]\nKenskrivadegoù a zo tu ober ivez gant ar side-car.\nAr basset[kemmañ | kemmañ ar vammenn]\nAr basset a zo unan deus an doareoù d'ober kenskrivadeg gant ar side-car. Graet e vez ar redadeg war ur roudenn, evel hini an otoioù. Ar pal a zo ober un amzer gwelloc'h eget ar genstriverien all. Tenn a ra d'ur fuzeenn kentoc'h eget d'ur side-car peogwir mont a ra buan tre. Evit ober basset eo ret kaout un tokarn, ur frag, manegoù. Ar paramantadur-mañ a zo rediet hag eüruzamant : mont a ra ken buan ma c'hell bezañ grevus-tre pa kouezer. Evit seurtoù redadegoù ez eus daou den : unan o vleinañ hag an hini all o kempouezhañ nerzhioù kaset gant an tizh gant e gorf. Ret eo e vefe darempredoù mad etre ar blenier hag an treizhad : fiziañs en hini all a ranker kaout hag anavezout emzalc'h ar c'henskipailhad da vezañ efedus.\nAr side-car cross[kemmañ | kemmañ ar vammenn]\nAn doare-mañ da gemer perzh en ur genskrivadeg gant ur side-car a zo dianavezet-tre met plijus-tre da sellout pe da redeg. Evit ar genskrivadegerien ez eo war ar memes priñsip hag evit ar motoioù pe ar c'hirri-tan : tremen a ra war tachennoù gwak, hag ar surentez a vez evezhiet mat. Aozet e vez d'un doare ma vefe plijus d'an arvesterien sellet : ur sell hollek a vez klasket kaout, da lâret eo e vez lakaet al lec'hioù da sellet war an uhelder. Ur gwir arvest eo. Ar paramantadur a zo ar memes hini dre vras eget evit ar basset, met kaletoc'h eo ar gwarezadurioù peurliesañ.\nBez ez eus ur gevredigezh e Bro C'hall a zo anvet ASF (Association des Sidecaristes de France). Kenstroll a ra lodenn brasañ ar sidecariste e Frañs. Lodennet eo dre rannvro. Ur bloazlevr a vez savet bep bloaz, anvioù an holl goumanatet strollet ennañ. Ar mennozh dreist gant an doare-mañ a zo gellout kaout sikourioù ma'z eus kudennoù gant ar motor e pep lec'h e Frañs. Tiegezhel-tre eo ar gevredigezh, dre ma 'z eus alies-tre bugale gant an dud.\nTolpadegoù[kemmañ | kemmañ ar vammenn]\nEvit an dud a blij kalz dezho ober side car eo aozet tolpadegoù evit kenlodiñ plijadur ar sidecar. Graet e vez pourmenadennoù a-hed an deiz en ur ober ur pik-nik da greisteiz, kenderc'hel gant ar bourmenadenn hag echuiñ an deiz en ur drebiñ en ur sall alies a-raok mont da gousket en deltenn bepred. Adkroget e vez an deiz war l-ec'h gant ar bourmenadennoù. Aozet eo e-pad dibennoù sizun pe war tri devez. Bez ez eus tolpadegoù a-hed ar bloaz, er goañv kenkaz hag en hañv, ar pezh a cheñch eo an dud. Kavet e vez muioc'h a maouezed ha bugale e-pad an hañv eget ar goañv.\nAdtapet diwar « https://br.wikipedia.org/w/index.php?title=Side_car&oldid=1877102 »\nKemmoù diwezhañ degaset d'ar bajenn-mañ d'an 27 Mae 2020, da 20:47.


VIII Diviz | Daskor\nAN HEVELEP RE, KEROMAN, OLIER, BRETONED DIWAR AR MAEZ, UR BARZH-BALEER en o raok, TUD A VREZEL o tont a zehoù\nAR VRETONED oc’h antren\nNoel ! Noel !... Bevet hon duk ! Buhez hir d’an duk Arzhur a Vreizh-Izel !...\nArzhur a sav eus e gador, hag a ra sin da Yann da azezañ e traoñ delezioù an tron.\nHon aotroù duk, plijit ganeoc’h degemeret meuleudioù ha doujañs ho sujidi feal. Roit d’ur barzhig paour hoc’h aotre da ganañ en hoc’h enor ur ganaouenn a vrezel, a vezo kanet ivez gant ar goueriaded kaloek-mañ, a-unan ganin, hag ouzhpenn, fiziañs am eus, gant an aotrounez enorus ha tud a vrezel a zo amañ bezant.\nReiñ a ran va asant gant plijadur. Tostait ! Tostait holl, va mignoned ; roit din ho pokedoù da gentañ, da c’houde c’hwi a gano.\nUN DEN KOZH\nDoue r’ho pennigo, hon aotroù duk ! Ar goañv kozh krommet eo a ro bokedoù d’an nevez-amzer yaouank-flamm... Gwir eo an dra-se koulskoude ! Hag e ro e voked.\nUR C’HENTAÑ KOUER\nN’eu ket ur paourkaezh ha n’en defe ur garantez virvidik hag un doujañs vras evidoc’h, hon aotroù duk !\nBennozh Doue, tud vat ! Bennozh Doue !... boked\nEIL KOUER o tostaat\nA ! hon aotroù karadek ! N’em eus kavet da zegas deoc’h nemet bleuñv melen ar balan. Kement a dud a galon a zo en hor bro evel a zo a-voked er balanegoù ! Hag holl e c’houzañvfent ar marv evidoc’h, a dra sur ! Hag e ro e voked.\nTREDE KOUER d’e vab\nTosta ’ta, te !\nAon am eus !...\nAon rak petra ? ’C’heus ket ezhomm da gaout aon ; kas ar boked ganez, pa lavaran dit !\nARZHUR gant madelezh\nDeus, va bihanig ! n’eo ket da dit kaout aon !\nPokat a ra dezhañ.\nA ! va Jezuz benniget ! pegen eürus ’on ! An aotroù duk en deus poket da’m faotr bihan ! A ugent vloaz ez on yaouankaet !\nMa rofe an aotroù e aotre din e rafen c’hoazh ur goulenn all outañ.\nKomzit, barzh enorus, petra ’c’hoantait ?\nAn aotroù duk a oar, moarvat, penaos dañsal ha kanañ na reont nemet unan.\nYa, a dra sur. Mat ! Barzh kalonek, kanit ha dañsit ’ta. – Aotrounez, grit frankiz d’an dud vat-mañ.\nAn dijentiled en em renk a bep kostez d’an tron.\nPep hini en e lec’h !... Ha bezomp evezhiek !\nKouerien lezit ho parkeier,\nHa deu’t da heul ar barzh kaner !\nBugale Breizh, o tiskanañ,\nSaludit holl an deiz kaer-mañ !\nEvit embannañ madelezh\nHon duk Arzhur, hor mestr nevez,\nBretoned, bezomp holl laouen,\nKanomp holl hor c’haer kanaouenn !\nBretoned, a greiz kalon, lidomp a gouel kaer-mañ !\nBinioù, sonit gaeoc’h betek ar gêr bellañ !\nRa vo meulet dre-holl,\nE pep lec’h ma par an heol !\nRa vo meulet bepred\nDuk ar Vretoned ! Ge !\nMa ’ndefe an enebour c’hoant\nDa zismegiñ hon duk ken koant !\nGoude na rafe nemet neuz,\nDizale gantañ ’savfe keuz ;\nRak labourerien Breizh Izel,\nDindan o baroned uhel,\nDre an blaenenn, dre ar menez,\nA sailhfe war an dud divadez !...\nNi ’stourmo betek kaout an trec’h,\nHep kilañ, dizamant, dinec’h ;\nAn erminig a luc’ho c’hoazh,\nSkedusoc’h ’vit n’eo bet biskoazh,\nBremañ pa’z eo bet unanet\nGant anv kaer mab an duked,\nA gar meurbet ar Vretoned,\nA zo ganto ivez ken karet !...\nAN DIJENTILED o strakal o daouarn\nBrav !... Brav !... Mat !... kenañ !...\nARZHUR o sevel\nKanet mat ec’h eus, barzh kalonek ! Ur gopr ac’h eus gounezet. Petra ’pefe c’hoant da gaout ?\nRe a vadelezh eo kement-se, aotroù duk ! Ouzh petra e c’hell kaout avi ur barzhig paour eveldon-me, a zo bepred o vont eus ur c’hastell d’egile o kanañ traoù meulus an amzer dremenet ?\nPenaos ’ta, n’ac’h eus ezhomm a netra ?...\nPaeet a-walc’h ’on pa’z eo gwir em eus plijet deoc’h. Koulskoude, e vijen en em blijet muioc’h o terc’hel ur c’hleze eget o terc’hel an delenn... Met petra ’servij ? an traoù n’int ket bet aet war an tu-se...\nN’eo ket gwall-sklêr kement-se. Livirit deomp ’ta istor ho puhez.\nN’eo ket hir, siwazh !... Va zad, Pontbriand a raed anezhañ, va zad a yoa ur marc’heg dispont. Mont a reas d’an Douar Santel da heul Richard Kalon Leon, evit dasprenañ bez Hor Salver (meulet ra vezo !). Gloazet e meur a emgann, e oe ret dezhañ a-c’houdevezh distreiñ da Vreizh-Izel ; hogen, al lestr m’edo warnañ en doe da enebiñ ouzh ur barr-amzer fall spontus ; va zad a oe beuzet. Darbet e oe da’m mamm fallgaloni pa zegouezhas ar c’heloù-se ganti. War gement-se e teuas ar c’hleñved da dennañ diganti he nerzh hag an nebeud a zanvez a chome war he anv. Mervel a eure prestik goude. He c’horf a zo bet douaret e skeudenn ar groaz, dindan glasvezh al lann. Setu me emzivad, hep gwenneg na toenn ! Ur barzh a gemeras truez ouzhin hag a zeskas din e ganaouennoù ; abaoe neuze ar barzh-baleer a ya eus ur maner d’egile, o laouenaat an duchentil a gar reiñ degemer dezhañ.\nSetu, aotroù duk, petra eo bet va buhez betek-henn !\nDre feiz va zud kozh ! na vo ket gallet lavaret e chomez hep toenn, te, mab ur c’hoazour kalonek ! Me az kemer em servij, hag a-zalek hiriv e vezi e-touez va soudarded.\nAR BARZH ur c’hlin harp en douar\nRa viot benniget gant Doue ha gant an dud, o c’hwi hag hoc’h eus bet truez ouzh an emzivad reuzeudik ! *O sevel.* Kontañ a c’hellit warnon ; me ’vezo holl deoc’h, pe e vo aes, pe e vo diaes din.\nKeroman, roit urzh da servijañ gwin ha chistr d’an dud vat-se war letonenn c’hlas ar park. D’ar goueriaded. It, mignoned, bezit holl laouen hag eürus, ha pedit evit ho priñs.\nAN HOLL GOUERIADED\nBevet Arzhur !... Bevet hon aotroù !... Bevet hon duk mat !... *Mont a reont holl er-maez o teurel youc’hadennoù a levenez. Keroman, Olier, ar barzh hag an dud a vrezel, ar floc’hed hag ar mevelien a y-a ivez d’o heul, dre an tu-dehoù.\nLiens transversaux de livre pour VIII Diviz\n‹ VII Diviz\nIX Diviz ›


Pennad ar "Ouest France" diwar-benn an hunva\nPezh-c'hoari al liseidi\nDilun 'oa deuet liseidi evit kinnig d'ar skolajidi 4re ha 3de klas o fezh-c'hoari. Ar bloavezhioù tremenet 'oa bepred pezhioù c'hoari farsus kinniget d'ar skolidi ha d'ar skolajidi yaouankañ met n'eo ket choaz ar bloaz-mañ; kavet en...\nFIÑV DA SKOLAJ NIV. 7\n- 2018-FiñvDaSkolaj_07_web.pdf Laouen omp o kinnig deoc’h 7vet niverenn Fiñv da skolaj, kazetenn drimiziek skolaj Diwan Jakez Riou. Ur benveg evit lakaat war-wel ar pezh a vez graet gant youlidi ar skolaj ha gant ar vugale. Ma 'peus...\nDilojañ an hunva en Enez Tudi\nKemennadenn diwar-benn hunva ar skolaj Kerent ker, Gouezet hon eus n’eus ket pell zo ‘vo lakaet un termen d’ar c’henemglev etre Ulamir ar Goaien ha Ti-kêr Plogastell-Sant-Jermen e miz Gouere 2019. Fellout a ra dezho degemer un aozadur...


Kangourou-gwez Seri - Wikipedia\nUrzhad : Diprotodontia\nKerentiad : Macropodidae\nGenad : Dendrolagus\nKangourou-gwez Seri (Dendrolagus stellarum) a zo ur bronneg godellek hag a vev e kreiz Ginea-Nevez.\nPa voe kavet e voe sellet outañ evel ouzh un is-spesad eus kangourou-gwez Doria (Dendrolagus dorianus), met e 2005 e voe anzavet evel spesad gant an denoniour saoz Colin Groves.\nDisheñvel eo dasparzh Dendrolagus stellarum diouzh hini ar c'hangouroued-gwez all, pa n'er c'haver gwezh ebet war dachennoù izeloc'h eget 2600 m. A-is ar vevenn-se e vez nebeutoc'h a ginvi er c'hoadegi hag e vez liesoc'h ar spesadoù gwez.\nDen ne oar c'hoazh perak e vev ar c'hangouroued-gwez Seri ken uhel er goadeg.\nGell teñval-teñval eo feur al loened yaouank, gant ul lost melen splann. A-feur ma koshaont e sklaera liv o lost, ha blev arc'hantet a zeu war o izili, ar pezh a zo un tres dibar d'ar spesad Dendrolagus stellarum.\nArc'hantet-mat eo feur al loened en o oad-gour, a c'hall chom darguzhet en un doare espar peogwir en em vesk o sae gant livioù ar man hag ar c'hinvi e koadegi uhel ar menezioù.\n↑ 1,0 ha1,1 International Union for Conservation of Nature (en)\n↑ Colin P. Groves (1993), Order Diprotodontia, el levr :\nDon E. Wilson &, D. M. Reeder, Mammal Species of the World: A Taxonomic and Geographic Reference, Smithsonian Institute, ISBN 978-1-56098-217-3 (en)\n↑ PapuaWeb, gant ur skeudenn (en)\nAdtapet diwar « https://br.wikipedia.org/w/index.php?title=Kangourou-gwez_Seri&oldid=1823856 »\nLoened Ginea Nevez


Bezañ gwirion | YA! Keleier e brezhoneg - kazetenn sizhuniek enlinenn\nKeleier » Bilhedoù » Bezañ gwirion\n26 / 02 / 2018 | Bilhedoù, Job An Irien | Commentaires fermés sur Bezañ gwirion\nBezañ gwirion… Daoust hag-eñ eo posupl ? Ma soñjomp mat, n’eo ket anat deomp dija gouzout piv omp e gwirionez. N’hon eus ket atav ar memes doare da vezañ gant ar re all, hag alies e klaskomp en em ziskouez dezho hervez ar pezh a soñj deomp bezañ hor gwellañ tu. Marteze e c’hoariomp ur rol bennak, a guzh d’ar re all ar pezh ez omp e gwirionez. Met petra a glaskomp e gwirionez ? Pere eo hor brasañ, hon donañ c’hoantoù ? N’eo ket anat her gouezfemp hon-unan ! Abalamour da se e kavan mat e vefe bep bloaz ar mare-mañ a goraiz, a ro tro deomp, ma karomp, d’en em soñjal warnomp hon-unan ha d’en em c’houlenn, ur wech c’hoazh, petra a gont evidomp, ha da betra e roomp ar brasañ plas en hor buhez.\nBez’ ez eus ar re a zo o micher ha pep tra en o buhez a zo renket tro-dro d’ar vicher-se, o amzer evel-just, met ivez o zro-spered, rak aze eo en em santont en o jeu peogwir en em santont degemeret ’vel tud ampart. Alese eo e tennont o stabilded hag o gloar. Komzit ganto eus o micher, hag e teuont da vezañ helavar-kenañ. O c’halon a zo aze, peogwir e ro dezho ar santimant da servijout d’an holl ha da gontañ evit ar re all.\nBez’ ez eus ivez ar re a zo da gentañ tad pe vamm, ar re a lak dreist pep tra o buhez a familh, peogwir en em santont e-karg eus kerent ha bugale. Troioù-mat o bugale a zo ivez o zroioù-mat dezho, hag o c’hwitadennoù, o c’hwitadennoù dezho ivez… Met int-i o-unan, piv int, a-benn ar fin ? Daoust hag-eñ ez int dre ar re all pe drezo o-unan ? En o mennozhioù, peseurt plas a roont d’ o istor, d’o fobl ha d’ar c’hevredigezhioù ? Goulennoù hep fin a c’hellfemp ober evel-se hervez stad buhez pep hini. A-benn ar fin eo ar re all a c’hellfe displegañ deomp un tamm penaos e welont ac’hanomp, ha deomp-ni da c’houzout ha gwir eo ar skeudenn-se. Moarvat e vije kemm etre ar skeudenn-se hag ar pezh a gred deomp bezañ. N’eus nemet ur garantez don evidomp, ur garantez ha ne varnfe ket ac’hanomp, a c’hellfe hol lakaat war hent ur wirionez.


Dulsimer - Wikipedia\nAn dulsimer zo un anv a roer da zaou venveg kerdin disheñvel-mat an eil diouzh egile : an dulsimer morzholet (hag a vez sonet gant morzholioùigoù a ya da skeiñ ouzh ar c'herdin) ha neuze "dulsimer ar menezeier" pe "dulsimer an Appalach" pe "dulsimer" hepken a vez sonet gant ur mediator pe gant an ivinoù hag a zo kar d'an épinette des Vosges. Goude bezañ peuz-ankouaet e oa bet advrudet dulsimer ar menezeier er bloavezhioù 70 gant al luskad folk, gant tud evel Gabriel Yacoub da skouer.\nAn dulsimer-menez e Breizh[kemmañ | kemmañ ar vammenn]\nDaoust ma n'eo ket an dulsimer-menez ur benveg sonerezh eus ar vro, ez eo bet implijet gant meur a strollad brudet, en o zouez Tri Yann hag Alan Stivell (Gwelet a reer Alan Stivell o c'hoari gant un dulsimer-menez war golo e bladenn "un dewezh ba'r gêr"). Evel ar banjo ne seblant ket an dulsimer bezañ ur benveg diouzh ar c'hiz ken. Ur ral eo e welet er strolladoù breizhek (folk pe hengounel) hiziv an deiz.\nAdtapet diwar « https://br.wikipedia.org/w/index.php?title=Dulsimer&oldid=1487019 »\nKemmoù diwezhañ degaset d'ar bajenn-mañ d'an 5 Ebr 2013, da 05:58.


Lec'hiadur 9vet arondisamant Berlin\nTreptow-Köpenick a zo 9vet arondisamant (Bezirk) Berlin. Savet eo bet e 2001, hag ennañ ez eus bet kenteuzet div bastell-vro gozh : Treptow ha Köpenick. Arondisamant brasañ Berlin eo, hag an hini bihanañ a-fet stankder ar boblañs.\nGorread : 168 km²\nPoblañs : 236 565 annezad (31/07/2007)\nStankder ar boblañs : 1 405 annezad /km²\nKarterioù 3de arondisamant\nAbaoe adreizhadenn 2001 eo rannet an arondisamant e 15 karter :\nGabrielle Schöttler (SPD) eo ar maer. E parlamant an arondisamant e kaver (niver a zileuridi, dilennadegoù 2006) :\nDie Linke : 16\nBündnis 90 / Die Grünen : 4\nNPD : 3\nLec'hienn ofisiel Treptow-Köpenick\nAdtapet diwar « https://br.wikipedia.org/w/index.php?title=Treptow-Köpenick&oldid=1767978 »\nKemmoù diwezhañ degaset d'ar bajenn-mañ d'an 4 Gwe 2017, da 18:06.


(Banniel Filipinez) (Ardamezioù Filipinez)\nGer-stur broadel: Maka-Diyos, Makatao, Makakalikasan, at Makabansa (Filipineg)\nFor the Love of God, People, Nature, and Country (saozneg)\nKan broadel Lupang Hinirang(Bro Dibabet)\n300 000 km² (71vet)\nPoblañs istimet 87 857 473\n76 498 735 (2000)\nStankter ar boblañs 276 ann./km²\nYezhoù ofisiel Filipineg (tagalog), saozneg\nYezhoù lec'hel sougbouaneg, ilokanoeg, ilongoeg (hiligaynon), bikoleg, winarayeg, kapampanganeg, pangasinan, kinaray-a, maranao, maguindanao, tausug ha re all\nKêr-benn Manila (Maynila)\nDaveennoù Kêr-benn 14º 35’ N 121º K\nDoare riegezh Dizalc'hiezh\nDeiziad diazezañ dizalc'hiezh eus Spagn\n12 Mezheven 1898 (ofisiel)\nDoare gouarn Demokratelezh Republik Unelour\nTitl ar pennoù Prezidant\nAnv ar Pennoù Rodrigo Duterte\nKêr vrasañ Kêr Quezon\nMoneiz Peso Filipinez\nKod moneiz PHP\nKod pellgomz 63\nKod Kenrouedad .ph\nGwerzhid eur (UTC + 8)\nAnv an annezidi Filipinezad, Filipineziz\nAnavezout a ra bonreizh 1987 ar filipineg da yezh vroadel. Ofisiel eo ar saozneg hag ar filipineg.\nSellet e vez ouzh ar yezhoù lec'hel evel ouzh adyezhoù ofisiel e-lec'h ma vezont implijet.\nSpagnoleg hag arabeg a c'haller da implijout war un diazez "youlek ha diret"; n'int ket yezhoù ofisiel avat.\nRepublik Filipinez eo anv ur Stad a ya un enezeg d'hec'h ober e kornôg ar meurvor Habask e-tro 100 km e gevred kevandir Azia. Bez' eo strollad inizi en norzh da Indonezia. Bevennet eo er reter gant mor Filipinez, er c'hornôg gant Mor Sina ar Su, hag er su gant Mor Sulawesi. Un nebeud kantadoù a gilometradoù alese emañ Malaysia gant enez Borneo er mervent ha, dres en norzh, enez Taiwan dispartiet diouzh enezenn filipinezat Luzon gant strizh-mor Luzon. Un tamm mat pelloc'h er su emañ inizi indonezian ar Molukez hag ar Selebez, hag er reter pellañ da mor Filipinez emañ enez Stad Palau.\nUn enezeg a ya ur 7 107 enez bennak d'hec'h ober eo Filipinez. En em astenn a ra war e-tro 300.000 km2 ha sevel a ra ar boblañs anezhi da 86.241.697 a annezidi (2004). Boas eur da rannañ an inizi anezhi e tri strollad bras : Luzon (m'emañ an enezenn anvet evel-se war-eeun, ar vrasañ eus Filipinez, ha re all evel Palawan, Mindoro ha Masbate), ar Visayas (m'emañ, eus ar vrasañ d'ar vihanañ, inizi Negros, Samar, Leyte, Panay, Cebú, Bohol ha re all bihanoc'h c'hoazh) ha Mindanao (enez vras all Filipinez, m'emañ ivez enezeg Sulu).\nPorzh Manila, war enez Luzon, eo kêr-benn ar vro ha kreiz un tolpad kêrioù, pe meurgêr, anvet Metro Manila ma vev ouzhpenn daou vilion a dud. Er veurgêr emañ ivez, e-touez re all, Quezon City, ar gêr-benn gozh (1948-1976). Heverk eo Davao ivez, war enez Mindanao, gant tremen ur milion a dud, ha Cebú (war an enez anvet memes mod), gant e-tro 750 000.\nTomm eo an hin, gleborek ha trovanel. Sevel a ra ar wrez keitat war ar bloaz da 26.5°.\nDindan koadegi trovanel emañ an darn vrasañ eus an inizi, meneziek-holl hag a orin volkanek. Menez Apo) eo ar poent uhelañ, e Mindanao, gant 2.954 m. Bev eo ar bras eus menezioù-tan ar vro evel, da skouer, ar Pinatubo. En em gavout a ra ar vro dres war gouriz tifonoù kornôg ar meurvor Habask ha kastizet e vez ingal bep bloaz gant e-tro 19 tifon.\nMeur a vor diabarzh zo er vro evel mor Luzon, mor Sulu, mor Bohol ha mor Mindanao.\nkriyòl gwiyannen: Filipin\nلۊری شومالی: فیلٛیپین


Heerhugowaard (distagañ : ) a zo ur gumun hag ur gêr e rannvro West-Friesland, e proviñs Noord-Holland en Izelvroioù. 39,97 km² eo gorread Heerhugowaard (douar : 39,15 km², dour : 0,82 km²). D'an 31 a viz Mae 2009 e oa 51 054 annezad enni. Ar c'hêrioù, kêriadennoù ha distrigoù da-heul a ya d'ober Heerhugowaard : Broekhorn, Butterhuizen, De Noord, Draai, Frik, Heerhugowaard, Kabel, 't Kruis, Veenhuizen, Verlaat, Oostertocht, Bomenwijk, Schilderswijk, Rivierenwijk, Stad van de Zon.\n2 Poblañs ha kêraozañ\n4 HAL : Heerhugowaard-Alkmaar-Langedijk\nE-tro ar bloavezh 800 e oa al lec'h un daouarc'heg. Ken toullet e voe an douar da c'hounit taouarc'h ken e kreskas meur a lenn, en o zouez an hini anvet Heerhugowaard. Dont a ra hec'h anv eus anv an 'heer' (aotrou) Hugo van Assendelft, bet lazhet eno gant tud West-Friesland e 1296. Goude div gorventenn e 1248 e voe savet ar Schagerdam e Schagen gant tud abati Egmond, ha int perc'henn wan an dachenn. Dont a reas da vezañ ul lodenn eus Ringdijk West-Friesland, savet da wareziñ pemp kêr : Schagen, Alkmaar, Medemblik, Enkhuizen ha Hoorn. Er XVIIvet kantved e voe dizouret al lenn da c'hounit douaroù. Dizouret e voe ar polder (39 km²) e 1630 ha rannet e voe an douaroù gounezet etre an dud o doa kemeret perzh. Met dipitus-tre e voe kalite an douar, ma keñverier gant hini Beemster. E 1674 e voe kinniget adlakaat dour er polder da c'hallout pesketa.\nPoblañs ha kêraozañAozañ\nE 1960 e oa 6 800 annezad e Heerhugowaard, 25 000 anezho e 1975, 47 239 anezho e 2004 ha 48 267 anezho e 2005. E-pad meur a vloaz er bloavezhioù 1970 e voe Heerhugowaard a gêr en Izelvroioù ma kreske ar buanañ ar boblañs. Soñjal a rae d'an dud e pignfe betek 55 000 annezad met ne vefe ket bet tizhet peogwir e kave gwelloc'h d'an dud yaouank kuitaat al lec'h da vont d'ober annez en Alkmaar pe en Amsterdam. Lod brasañ an annezidi a zo o chom e kêriadennoù anvet Vinex, ha kêriadennoù bihan-tre a gaver er polderioù. Staioù Heerhugowaard a zo e Centrumwaard hag e Middenwaard. E 2004 e voe digoret ur c'hoffeeshop en Heerhugowaard, met savet eo ar boblañs a-enep, ha meur a wech o deus an dud taolet mein ouzh ar stal-se. Ul lodenn eus distrigoù Heerhugowaard a zo bet savet diwar skouer re Almere : distrig ar skrivañ, distrig ar gwez, distrig ar blanedenn pe c'hoazh hini an natur e Butterhuizen. E-touez an distrigoù nevez ez eus daou anezho, anvet Stad van de Zon I ha II (kêr an heol I ha II), ma teu ul lodenn vras eus an energiezh eus hini an heol.\nNoord kerk (iliz an norzh)\nBusuoù a zo da vont da Alkmaar-Bergen NH ha da Wieringerwerf. Un ti-gar a zo ivez ma c'haller tapout an tren da vont da Hoorn, Den Helder, Alkmaar, Amsterdam, Nijmegen, Haarlem pe c'hoazh Den Haag.\nHAL : Heerhugowaard-Alkmaar-LangedijkAozañ\nLiammet eo Heerhugowaard ouzh Alkmaar hag ouzh Langedijk evit a sell ouzh tachennoù evel ar sevel-tiez, an deskadurezh hag an endro e-touez traoù traoù all. Lakaet eo bet d abal lakaat an teir c'humun da vezañ unan nemetken, anvet HAL, met n'eo ket kaset ar raktres da benn vat evit poent. An nebeud tachennoù a chom etrezo a vez savet tiez warno, ha stank ha bras eo takad kêraozet. Ma tisoc'h ar raktres unvaniñ e vo war-dro 181 000 annezad en holl, da lavaret eo e teufe da vezañ eil kêr vrasañ Noord-Holland, goude Amsterdam. Er rannvro a-bezh ez eo aet war-raok ar sevel-tiez, ken ez eus enni war-dro 305 000 annezad. En tolpad-kêrioù emañ Uitgeest, Harenkarspel, Bergen hag Obdam.\nE kuzul-kêr Heerhugowaard ez eus 29 dileuriad:\nBurgerbelang - 6 dileuriad\nPvdA - 6 dileuriad\nH.O.P. - 3 dileuriad\nDe Goede - 1 dileuriad\nVan de Ven, G. (redactie) (1996) Leefbaar laagland). Uitgeverij Matrijs. p. 33-35, 57 en 131-136.\nStadegoù : SDU Staatscourant\nKuzul-kêr : Heerhugowaard Gemeenteraad\nLec'hienn ofisiel Heerhugowaard\nKartenn kumun Heerhugowaard\nAdtapet diwar « https://br.wikipedia.org/w/index.php?title=Heerhugowaard&oldid=1951669 »\nKemm diwezhañ d'an 15 C'hwe 2022 da 08:03


Keleier Noz 7 eur - Ar Yaou 15 a viz Kerzu\nFaits divers – Justice Militaires attaqués à Levallois-Perret : un proche du suspect interpellé à Marseille\nFaits divers – Justice Une jeune fille gravement blessée par l'hélice d'un zodiac à Collioure\nAsteriks ha Kleopatra, nevez-troet e brezhoneg gant Dizale - BreizhVOD\nEr c'heleier fenoz ez eus bet lakaet ar gaoz gant Enora Molac war obidoù Jeanne Guéguen e Loktudi, war bilañs an dibenn-sizhun dastum boued ar "Banque alimentaire", ha war div dresadenn-vev nevez-troet e brezhoneg : Asteriks ha Kleopatra, ha 12 labour Asteriks.\nLidet ez eus bet obidoù Jeanne Gueguen hiziv\nDouaret eo bet ar vigoudenn mil-vrudet eus Loktudi, bet anavezet dre ar bruderezh Tipiak. An hini ziwezhañ eo a chome eus an abadenn gentañ. Rentet ez eus bet enor d'ur vaouez a-feson, a oa atav prest da sikour an dud, o deus lavaret e familh. Ha leun-chouk e oa iliz Loktudi, gant mignoned deuet da lavarout dezhi "Kenavo d'ar baradoz !".\nNebeutoc'h a draoù dastumet gant Bank ar Boued ar bloaz-mañ.\nEvel bep bloaz e oa an dud a-youl vat er gourmac'hadoù, 3 sizhun zo, d'ar 25 ha 26 a viz Du, evit goulenn digant ar pratikoù reiñ boued evit ar "Banque alimentaire". Met ar bloaz-mañ ez eus bet roet 2 dre gant nebeutoc'h a voued gant an dud. Hervez Charles Normant, e-karg eus merañ stok Bank ar Boued, eo peogwir e vez difennet bremañ da reiñ seier plastik d'an dud.\nAsteriks hag Obeliks a oar brezhoneg !\nMa z'oc'h sot gant troioù-kaer ar galianed-mañ, setu ur menoz evit ur prof Nedeleg : troet ez eus bet div dresadenn-vev eus Asteriks e brezhoneg : Asteriks ha Kleopatra, ha 12 labour Asteriks. Gant Dizale eo bet troet e brezhoneg, ha kavet e vez war lec'hienn BreizhVOD. Gant David Huilizen ez eus bet displeget penaos ez eus bet labouret war ar raktres-mañ.\nLes infos en langue Bretonne Jean-Luc Bergot\nLes infos en langue Bretonne Tudi Crequer\nDiffusion du mardi 8 août 2017


Journal de Renaud Camus, lundi 13 mars 2017\ncréée le mardi 14 mars 2017, 11 h 38Plieux, lundi 13 mars 2017, une heure moins vingt du matin (le 14). Comme c’est agréable, d’être libéré de l’urgence, pour une fois ! Il y a des mois et ~~~~~-~~~~~ ~~~~ ~~~~~~~ ~~~~ ~~~~~ ~~~ ~~’~~~~~~ ~~~~ ~~~~~~~ : ~~~~ ~~~ ~~~~~~~ ~~ ~~~~~~ dans des délais ~~~~~~~~~~~~ ~~~~~~~~~, ~~~~ ~~’~~~~~~~~~~ ~~ ~~~~~~~ ~~~~~~~ ~~~~~~~~~ ~~~~~~~~~~, ~~~~ ~~~ ~~~~~~~~~ ~~ ~~~~~~~~ ~~~ ~~~~~. ~~’~~~~~~~~~ ~~~ ~~~~~~~~~ ~~~~~~~~~~ ~~~~ ~~~~~~, ~~~~~ ~~~~ ~~~~~~ ~~~~~ ~~~~~~ vécu, comme un ~~~~~~~~~~~ ~~~~~ ~~~ ~~~~~~~~~. ~~’~~~ ~~~~ ~~~~~ ~~~ ~~~~ ~~’~~~~~~ ~~ ~~~~~, ~~’~~~ ~~~~~ ~~~~~~~~~~~~~ ~~~~~~~ : ~~~ ~~’~~ ~~~~~~~~~~~ ~~~~~, ~~~~~ ~~~ journal, ~~~~ ~~~~~ ~~~ ~~~~~~~~ Du sens, si ~~~~~ ~~~ ~~~~~~ ~~~~. ~~~ ~~’~~~~ ~~~~ ~~~ ~~~~~~ ~~~ ~~~~~~~~~ ~~’~~ ~~~~~~ ~~’~~~~~~~~~ — ~~~ ~~~~~ si ?\nCette ~~~~~~-~~~~~ ~~’~~~ ~~~~~~~~ ~~~~ ~~~~~~~~~~ ~~~~ ~~~~~~~~~~ ~~’~~~ ~~~~~~~~~~~~ italien, de La Nazione, ~~~ ~~~~~~. ~~’~~~ ~~~~~~~ ~~~~~~ ~~~~~~~~, D, E ~~~ F, ~~ ~~~ ~~~~~ ~~~ ~~~~~~ ~~~ Dictionnaire ~~~~ délicatesses. ~~~ ~~~~~~ ~~~ ~~~~~~~~~~~ ~~~ ~~~~~~~~~~~~~~~~ ~~~~ photographies pour un ~~~~~~ En Lomagne, ~~~~ ~~~ ~~~~~~~ ~~~~~~ ~~ ~~~~~ ~~~~~ ~~~ ~~~~~~~~~~~~~~ ~~~ ~~. ~~~~~~, ~~~~~~~ ~~’~~~ ~~~~~~~~~~~ ~~~~~~ ~~~~~. ~~~~~~~~~~ ~~’~~~~~~~~~~~ ~~~~ ~~~~~~~ ~~~~ ~~~ ~~~~~~~~~ mélancolique, ou plus ~~~~ ~~~~~, ~~~~~~ ~~~~ ~~~~~ : ~~~~~~~~~~~~~, ~~~~~~~~~~, ~~~~~~~~~~~~, ~~~~~~~~~, ~~~~~~~~~, ~~~~~~~~~~ — ~~~~~ ~~~~~ ~~~~~~~~~, ~~~ ~~~~~~~~ ~~’~~~~ ~~~~~~~~ ~~~~~~~~~~~, ~~~ ~~~~ ~~~~~~~~. ~~’~~~ ~~~~~ ~~ ~~~~~~~~~~~ les clichés de ~~’~~~~~~ ~~~~~ : ~~~~~~~~~~~ ~~~’~~~ ~~ ~~~~~~~ ~~~~~, ~~~~~~~~ ~~~~~ ~~~~ ~~~~~~~~~~, ~~~~~~-~~~~~~, ~~~~~ ~~~~~~~, ~~~~~~~~~~~~ ~~~~~~~~ ~~~~~~ ~~~’~~~ ~~’~~ ~~~~ ~~~~~~~ ~~~ ~~~~~~~~, ~~~~~~~~~ ? ~~~~~ ~~ ~~~~~~~, rien n’a changé : ~~~~ ~~~~~~~ ~~~~~~~~~~ ~~~ ~~~ ~~~~ ~~’~~~ ~~~~~~. ~~’~~~ ~~~~~~~~~ ~~~~~~~~ ~~’~~~~~~~~. ~~’~~~~~ ~~~~ ~~~ ~~~~~~. ~~~~~ ~~~~~ ~~~~~~~~~ ~~~~~~~~~~, ~~~~~ ~~~ ~~~~~ ~~’~~~~~~~~~ ~~~ ~~~~~~. ~~~~~ ~~~~ dans tous les ~~~~~~~~~~~, ~~~~~~ ~~~ ~~~~~~~~~~~ ~~~~~~ ~~~~ ~~~~~~~~ ~~~~~ ~~~~~~~~, ~~~~~~. ~~~ ~~~~~~~ ~~~~ ~~’~~~ ~~~~~ ~~~~~ ~~~~~~~ ~~~~ ~~~~~~~ : Le ~~~~~ ~~~ l’Heure, L’Arrière-Pays, Paysages préposthumes.\nvoir l’entrée du lundi 13 mars 2017 et son image dans Le Jour ni l’Heure


Brieg Guerveno - Wikipedia\nBrieg Guerveno e Plegad-Moezan e 2013\nBrieg Guerveno (*Sant-Brieg, 5 Kerzu 1982) zo ur c'haner-sonaozer ha soner rock hag a gan e brezhoneg.\nSeniñ a ra ur sonerezh liesseurt digor, hogen levezonet alies gant Folk ha Rock ar bloavezhioù 70 ha zoken gant ar sonioù metal modernoc'h. C'hoari a ra en e bozioù hollvrezhonek evel ar billig troet war he zu fall pe ravoltet ouzh ar bed modern. Kement-se a zegas deomp da soñj el luskad Rock war ober pe "rock prog" a lavarfe ar c'hlanyezhourion.\nGant implij ar brezhoneg ez eus diskuliet soneizoù dianav e-maez an dibab boutin, ma talvez ar pozioù-tonkerezh kement ha spleen ar c'houlz-mañ. E vouezh sklaer, tener hag engouestlet a gas neb a selaou en e holllved-sonerezh dezhañ.\nE 2006 eo kroget da seniñ e-unan a vicher ha seveniñ e EP Folk Rock kentañ : SedeR. E 2011 e teu maez e bladenn gentañ Noziou Deioù.\n2006 : SedeR (EP)\n2011 : Nozioù / Deioù (Coop Breizh)\n2013 : Bleunioù an distruj (EP)\n2016 : Valgori (Paker prod / Coop Breizh)\n2020 : 'vel ma vin (Klonosphere)\nPrizioù 2013, Priz ar pladennoù (France 3 Ouest hag Ofis ar Brezhoneg)\n"Tremplin Partis pour un Tour" 2012\nPan Celtic Fest Donegal 2008 (Iwerzhon)\n↑ itineraires-bis.org, Sant-Brieg\n(br) Lec'hienn ofisiel\nAdtapet diwar « https://br.wikipedia.org/w/index.php?title=Brieg_Guerveno&oldid=1905957 »\nKemmoù diwezhañ degaset d'ar bajenn-mañ d'an 4 Gou 2021, da 17:24.


samedi 9 janvier 2016 à 20:15 Par Tudi Crequer, France Bleu Breizh Izel\nDegemeret e oa bet ar Vrestiz e Kreizenn sevenadurel musulman Almadina, da geñver un devezh broadel aozet gant ar CFCM (Conseil Français du Culte Musulman). Un digarez a-feson e oa evit eskemm gant musulmaned ar vro ha kompren gwelloc'h petra eo an Islam.\nFulup Abalip, musulman, prest da zegemer ac'hanoc'h ! © Radio France - Tudi Crequer\n"Amañ, n'eo ket ur voskenn met skol gozh infirmourez ar C'hroaz ruz. Prestet eo al lec'h-mañ da gevredigezh musulmaned Brest, gant an ti-kêr, keit a ma vez kaset labourioù er voskenn gozh", a zispleg deomp Fulup Abalip. Hemañ zo deuet da vezañ musulman meur a vloavezh-zo. Displegañ a ra pep tra deomp daoust ma n'eo ket kustum da zont amañ kenneubeut. Kavout a ra gwelloc'h chom 'ba gêr evit pediñ.\nKompren gwelloc'h an Islam\nDeuet e oa meur a gant den a-hed an devezh el lec'h-mañ evit dizoloiñ al lec'h. Deuet e oa da skouer Jean Miossec, ur brestad, da welet "e pelec'h emañ ar vusulmaned o pediñ". Fañch Moysan, ur brestad all, a gav dezhañ eo un dra vat seurt darvoudoù, rak "kalz a dud a zo erruet evit kompren gwelloc'h petra eo an Islam".\n"C'hoant e m'oa eskemm gant musulmaned ar vro", Jakez Andre\nDedennet bras e oa ivez Jakez Andre, ur brestad all, da gemer perzh en darvoud-mañ. "Ar wech kentañ e oan bet en ur voskeen e oa e Damas, 40 vloaz-so. Ne m'oa ket komprenet kalz a dra. D'ar mare-se, ne m'oa ket lakaet c'hoazh ma fri er C'horan. Tamm ha tamm, da c'houde, e m'eus kroget da lenn ha klask kompren pesuert mennozh a oa gant ar vusulmaned. Peogwir hon o chom e Brest e m'eus ar c'hoant da eskemm gant musulmaned ar vro ivez."\nUr relijion a beoc'h\nUn digarez e oa ivez an dervezh-se evit sevel goulennoù ouzh Slimane Harrag, prezidant an ACMB. "Dedennus eo e zoare da wel an Islam, digor e spered. Evitañ, hag evidomp, hor relijion a zo ur relijion a beoc'h hag a vreudeuriez. Netra da wel gant ar brezel. Ouzhpenn da-se eo ur paotr chik, va c'helenner arabek eo !", eme Fulup Abalip.\nGoude ar prezegennoù e oa bet pedet an dud da astenn ar gaoz en ur evañ ur banne te ha debriñ gwastilli ha boued lipous. "Brav e oa", eme Fañch Moysan. "Ret e vefe sevel seurt traoù bep ploaz !"


Daouc'hrafiezh - Wikipedia\nImplijet e vez an termen daouc'hrafiezh evit komz eus yezhoù hag a ra gant daou zoare-skrivañ. Ez-ledanoc'h e vez implijet ivez a-wechoù e-lec'h liesgrafiezh, kalz raloc'h, pa reer gant muioc'h a zoareoù skrivañ evit an hevelep yezh.\nAn daouc'hrafiezh a c'hell bezañ sinkronek, da lâret eo pa vez implijet an daou zoare-skrivañ war un dro, pe diakronek, pa'z eus bet implijet daou zoare-skrivañ a-hed istor ur yezh resis bennak.\nUnan eus skouerioù brudetañ an daouc'hrafiezh eo ar serbeg skrivet koulz gant al lizherenneg kirillek ha gant al lizherenneg latin, daoust ma vez skrivet muioc'h-mui gant al lizherenneg kirillek goude ma oa bet disrannet ez-ofisiel ar serbeg-kroateg.\nArguzennet e vez ivez a-wechoù eo ar japaneg ur yezh daouc'hrafek dre ma ra war un dro gant daou sistem silabenneg (hiragana ha katakana) diouzh un tu ha gant sinalunioù (anvet kanji) diouzh an tu all. Evit tud all, avat, e rankont bezañ komprenet evel elfennoù eus un hevelep sistem.\nStank a-walc'h e oa an daouc'hrafiezh diakronek evit meur a yezh komzet en ez-Unaniezh Soviedel, evel an ouzbekeg da skouer, bet skrivet tro-ha-tro gant ar skriturioù arabek, latin ha kirillek.\nUn dispac'h yezhel e oa bet ar c'hemm bet degaset d'an turkeg pa baouezas, dindan ren Atatürk, d'ober gant al lizherenneg arabek ha pa grogas d'ober gant al lizherenneg latin.\nAdtapet diwar « https://br.wikipedia.org/w/index.php?title=Daouc%27hrafiezh&oldid=1579997 »\nKemmoù diwezhañ degaset d'ar bajenn-mañ d'an 25 Mez 2014, da 07:08.


Stumm eus an 28 Du 2017 da 20:22\n671 okted ouzhpennet , 2 vloaz zo\nStumm eus an 13 Du 2017 da 11:42 (kemmañ)\nStumm eus an 28 Du 2017 da 20:22 (kemmañ) (dizober)\n'''Impaleriezh Mali''' ([[Yezhoù mandingek|Mandingeg]]: ''Nyeni'' pe ''Niani''), anvet raloc'h ar '''Manden Kurufaba''' ha berraet e '''Manden''', a oa un impalaeriezh e kornôg Afrika a badas eus [] betek [].\nAn impalaeriezh a oa bet savet gant [[Sundiata Keita]] ha brudet e voe dre mestroni ar pennoù uhel evel [[Musa Keita]]. Yezhoù mandingek a oa komzet en impalaeriezh. Bez e voe an impalaeriezh vrasañ e Kornôg Afrika hag hiziv-an-deiz c'hoazh e chom e skeud dre ar yezh, lezennoù hag hengounioù.\nDarn an anaoudegezhioù a vez eus an impalaeriezh-se a zo deuet etrezek enomp er 14vet kantved dre an istorourien [[arab]] dreist-holl [[Ibn Khaldun]]. Ar beajour Ibn Battuta eus ar 14vet kantved hag ar beajour Marokan [[Leo Africanus]] eus ar 16vet kantved o deus bet skrivet ivez a-zivout an impalaeriezh Mali. Evel mammenn e gaver ivez an hengoun dre gomz Mandinka.\nAdtapet diwar « https://br.wikipedia.org/wiki/Dibar:MobileDiff/1776390 »


FN, n’em bo ket !\nAccueil / Skriverien / Maxime TOUZÉ / FN, n’em bo ket !\nMaxime TOUZE 4 May 2017\n[Savboent ar skriver an hini eo]\nTri devezh a chom c’hoazh a-raok gwelet penn an hini a vo prezidant-ez Frañs ouzh ar skramm. Anat eo ne blijo ket deomp kement-se, ni emrenerien, ekologourien, digreizennourien, sokialourien, an hini a yelo ar maout gantañ pe ganti. Anzav a ran em boa soñjet noz disoc’hoù an dro gentañ ne ‘z afen ket da votiñ, pe votiñ gwenn e mod all. Ne oan ket souezhet gant an disoc’h met heuget gantañ ha n’em boa ket c’hoant da gemer perzh en dilennadeg brein-se. Perak votiñ evit unan eus an daou-se o c’houzout ne raio ket ar politikerezh a fell din ?\nMet etretant em eus kemeret amzer da sellet en-dro ouzh ar pezh a ginnig an FN, lennet em eus kalz pennadoù diwar o fenn, selaouet kazetennerien a bep seurt, sellet ouzh teulioù-film a gont ar pezh a ra an FN p’eo dilennet. A-benn ar fin ne oa ket bet lakaet ar gaoz kement-se war an FN e-pad ar c’houlzad kabaliñ, dreist-holl Fillon ha Mélenchon. Dre-se em boa disoñjet un tamm petra eo an FN. Strollad ar ouennelouriezh, ar faskouriezh, ar gevier, ar fakenews, an disrann etre an dud, an homofobiezh hag all. Strollad ar gasoni ouzh ar pezh a zo disheñvel. Evel Breizhad ez on disheñvel diouzh o mennozhioù hag o zalvoudegezhioù. Penaos em eus gellet soñjal e oa ar memes tra Macron ha Le Pen ?! Ar memes tra peogwir e vefent a-enep ma mennozhioù. N’ouzon ket hag-eñ e ra an anvouezhiañ c’hoari an FN e-giz ma vez lavaret. Ha ne rebechin netra d’an dud a chom hep votiñ, an demokratelezh eo. Ar pezh on sur em eus c’hoant e vefe trec’het an FN a galz, evit an nebeud a wirioù hon eus evit hon yezh hag hor bro, evit ma mignoned heñvelreizhidi, evit ar repuidi, evit an holl vinorelezhioù e Frañs a bakfe forzh pegement, evit ar frankiz da lavaret ar pezh a skrivan bremañ er yezh-mañ. Ne c’hell ket an FN bezañ trec’h disul !\nNe votin ket evit Macron gant plijadur. Stourm a rin outañ hag e vennozhioù frankizour ha stourm a rin evit ma vefe cheñchet an doare da zilenn hon dileuridi evit ma vefe demokrateloc’h ha reishoc’h. Gellout a rin stourm evit mennozhioù UDB hag evit Breizh peogwir hon do trec’het an FN hag e vennozhioù frankizlazh.\nUr ganaouenn evit echuiñ : “Porcherie 2017” gant ar Ramoneurs de Menhirs.\nShare the post "FN, n’em bo ket !"


Stur (kelaouenn) - Wikipedia\nStur a oa ur gelaouenn broadelour breton perc'hennet gant Frañsez Debauvais hag Olier Mordrel. Sañset e oa da vezañ embannet bep daou viz, evel ur gelaouenn studi breton evit reiñ d'an Emsav prederioù a live uhel. En gwirionez, ar gazetenn a oa unan broadelour sokialour a-grenn met e galleg, gant pennadoù e gallaoueg pe e brezhoneg a-wechoù. Kavet e veze e-barzh pennadoù enepyuzev, o tifenn ar "ouenn vreton". Ne voe ket kavet lennerien e-leizh gant ar gazetenn.\nAr gelaouenn War-du ar pal, krouet gant ar vreudeur Delaporte, a oa enebet ouzh Stur hag a embanne mennozhioù gouennelour pell hag enep katolik.\nEmbannet e voe ar gazetenn Stur etre 1934 ha 1939 hag etre 1942 ha 1943.\n1.1 Anv ar gelaouenn\nPal ar gelaouenn a oa kendrec'hiñ ar brasañ niver gant programm politikel Mordrel anvet "SAGA" (Strollad Ar Gelted Adsavet). Mammennoù ar gelaouenn Stur a zo dreist-holl selloù Olier Mordrel hag a oa an hini a skrive ar muiañ e-barzh. Ar vammenn bennañ a zo Alamagn an Trede Reich hag an naziegezh. Kerkent hag an niverenn gentañ e veze embannet testennoù gant Goebbels hag Hitler. Biken ne zeuas a-benn da dizhout ar pal, al lennerien a oa tud kendrec'het dija gant ar mennozhioù-se. Ouzhpenn se, ar pennadoù enep-kristen a veze embannet enni a lakaas ar gristenien da chom pell diouzh al luskad-se.\nAnv ar gelaouennAozañ\nAnv ar gelaouenn a zo bet awenet gant titl ar gelaouenn "Spur", anv « kelaouenn ar yaouankizoù alaman » (Zeitschrift des deutschen Jungen), ur gazetenn a voe lennet nebeut niverennoù anezhi gant Olier Mordrel dre e gamaladed alaman. Ar ger "stur" a zo ivez un doare da embann e vezo penn d'ar begen d'an Emsav Breton a vefe sturiet gant ar gelaouenn evit adsevel Breizh.\nFrancis Gourvil "Essai d'onomastique"\nAdtapet diwar « https://br.wikipedia.org/w/index.php?title=Stur_(kelaouenn)&oldid=1841719 »\nDernière modification le 16 Gou 2019, à 17:02\nKemmoù diwezhañ degaset d'ar bajenn-mañ d'an 16 Gou 2019, da 17:02.


Rouantelezh Wei - Wikipedia\nBro-Sina e-pad ar mare Rouantelezhioù Brezelour\nUr stad kozh bro-Sina eus marevezh ar Rouantelezhioù Brezelour a oa ar rouantelezh Wei (Sinaeg: 魏; pinyin: Wèi). Etre stadoù Qin ha Qi en em astenne ha enderc'hel a reas darnoù proviñsoù a-vremañ Henan, Hebei, Shanxi ha Shandong. Anvet e oa ivez stad Liang goude m'en-doa dilec'hiet roue Hui eus Wei e gêrbenn eus Anyi da Zaliang (Kaifeng hiziv)\nUnan eus ar re bouezhusañ e Sina e oa ar stad dindan e, ar markiz Wen eus Wei ha markizez Wu eus Wei met war ziskar e yelas goudezo. E greskadeg war du ar reter a voe harpet e emgann Maling e 341 kt J-K ha ret e oa dezhañ reiñ an Hexi (ur rannvro war ribl ar Stêr Velen) da Qin. A-blaen e oa aloubet gant Qin goude-se.\nEn em gevredañ a reas Wei gant Han da vrezeliñ a-enep Qin, met o lu a oa faezhet e 293 kt J-K e emgann Yique\nStaget e oa Wei ouzh Qin e 225 kt J-K goude m'en doa liñvet e gêrbenn jeneral Wang Fen gant doureier ar Stêr Velen.\nRoll markized ha rooued Wei[kemmañ | kemmañ ar vammenn]\nSiel rouantelezh Wei\nMarkiz Wen (文侯),445 kt J-K–396 kt J-K\nMarkizez Wu (武侯), 396 kt J-K–370 kt J-K\nRoue Hui (惠王), 370 kt J-K–319 kt J-K\nRoue Xiang (襄王), 319 kt J-K–296 kt J-K\nRoue Zhao (昭王), 296 kt J-K–277 kt J-K\nRoue Anxi (安釐王), 277 kt J-K–243 kt J-K\nRoue Jingmin (景湣王), 243 kt J-K–228 kt J-K\nRoue Jia, (王假), 228 kt J-K–225 kt J-K\nAdtapet diwar « https://br.wikipedia.org/w/index.php?title=Rouantelezh_Wei&oldid=1468758 »


Ur pennad Viseu zo ivez.\nGwel eus kêr Viseu\nViseu (distaget [viˈzew] e portugaleg) zo ur gêr eus Portugal, ha pennlec'h distrig Viseu, e Rannvro ar C'hreiz.\nE 2011 e oa 99 274 a dud o chom e Viseu.\nAnnezet eo ar c'hornad a-gozh, ha meur a sevenadur zo bet o tremen eno : Romaned, Sueved, Wizigoted, Maoured. En amzer ma oa aloubet Iberia gant ar Romaned e vije bet Viriathus, a oa o ren war al Lusitaned o vevañ eno. Eno ivez e voe pennoù wizigot, evel ar roue Roderig, o chom, hag eno, moarvat, e voe ganet Afonso Henriques, roue kentañ Portugal.\nUl lec'h a bouez eo Viseu eta, a-fet istor. Ur greizenn a bouez eo e kreiz Portugal evit ar c'henwerzh hag evit ar sevenadur, gant ar Mirdi Grão Vasco, gant sez un eskopti ha sez skol-veur gatolik Portugal.\nAdtapet diwar « https://br.wikipedia.org/w/index.php?title=Viseu_(Portugal)&oldid=1769236 »\nKemmoù diwezhañ degaset d'ar bajenn-mañ d'an 11 Gwe 2017, da 18:12.


Pajenn:Morvan - Buez ar Zent, 1894.djvu/146 - Wikimammenn\nPajenn:Morvan - Buez ar Zent, 1894.djvu/146\ngoude m’oa pignet Jezuz-Krist enn env, e oue choazet evit abostol e plas ann treitour Judas. Setu ama penaoz.\nGoude m’oa pignet hor Zalver enn env, ann Ebestel a zistroaz da Jerusalem. En em asambli a rejont neuze, ar Verc’hez Vari, ann diskibien all hag hi, enn eur gambr pe eur zal vraz, hanvet ar Senakl. Eno, epad dek devez dioc’htu, e tremenjont ho oll amzer o pedi, evit en em lakaat e stad da reseo ar Spered-Santel. Var dro c’houec’h-ugent a ioa anezho, ha lavaret e vije n’o devoa holl nemed eur galoun hag eur spered.\nEunn devez sant Per a gomzaz d’he vreudeur divar benn choaz eunn abostol all e plas ann treitour Judas. « — Gouzout a rit, emezhan, oa Judas unan ac’hanomp hag en doa ar memes karg ganeomp. Mes guerzet en deuz Jezuz, hor Mestr hag he hini, ha goudeze eo eat d’en em grouga. Red eo brema choaz enn he blas eunn all hag a zo bet eveldomp test euz a vuez hor Zalver, azalek ma oue badezet gant Iann betek m’eo pignet enn env. »\nAnn Ebestel hag ann diskibien all a zonjaz dioc’htu e Joseph Barsabas, leshanvet ar Just, hag e Mathias. O veza eta pedet ann Aotrou Doue da ziskouez he-unan pehini euz ann daou-ze a ioa guella ganthan a vije hanvet da abostol, e rejont da Joseph Barsabas ha da Vathias tenna d’ar zort. Hogen, ar zort a gouezaz var Mathias, hag hema a deuaz evelse da veza ann daouzekved abostol e plas Judas.\nGoude beza resevet ar Spered-Santel da zeiz ar Pantekost, ann Ebestel a ingalaz etrezho ann holl broiou a ioa anavezet d’ann ampoent, evit kaout peb hini he dachenn da brezeg ann Aviel. Sant Mathias en devoue ar Judee evit he lod, ha kerkent ec’h en em lakeaz da redet euz ann eil kear d’eben, euz ann eil karter d’egile. enn eur embann e peb leac’h oa Jezuz-Krist ar Mesias pe ar Zalver a c’hortozet abaoue keit amzer. Ne ehane da ziskouez ar virionez-ma d’ar Iuzevien dre desteniou sklear tennet euz ar Skritur Sakr, ha bez’en devoue ann eur da c’hounit eleiz anezho d’ar feiz kristen. Mes kalz re all\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/146&oldid=137324 »


Kevre Peloponnesos - Wikipedia\n(Adkaset eus Kevre ar Peloponnesos)\nKevre Peloponnesos a oa ur c'hevredad e Peloponnesos adalek ar VIvet kantved kt JK betek ar IVe kantved kt JK.\nAr c'hevredadoù e deroù Brezel Peloponnesos:\n██ Kevre Delos\n██ Kevre Peloponnesos hag e gevredidi\n1 Deroù ar c'hevre\n2 Aozadur ar c'hevre\n3 Istor ar c'hevre\nDeroù ar c'hevreAozañ\nE diwezh ar VIvet kantved kt JK e oa deuet Sparta da vezañ ar Stad c'halloudekañ e Peloponnesos, hag e oa hegemon Argos, an eil Stad c'halloudekañ eno, war an dachenn bolitikel ha war hini ar brezel. Sparta a gavas daou gevredad galloudus, Korinthos hag Elis, o tiskar an tiranterezh e Korinthos, hag o sikour Elis da gontrolliñ ar C'hoarioù olimpek. Sparta a zalc'has gant ar strategiezh-mañ da c'hounit kevredidi all d'he c'hevre. Sparta a faezhas Tegea en ur brezel harzoù ha kinnig dezhi ur c'hevredad difenn hollbad.\nKalz Stadoù all eus kreiz ha norzh Peloponnesos a antreas er c'hevre, hag a-benn ar fin e vodas holl Stadoù Peloponnesos war-bouez Argos hag Ac'haia. Pa voe pladet Argos gant Sparta en un emgann e 546 e voe diazezet hegemoniezh Sparta da vat.\nAozadur ar c'hevreAozañ\nSparta e oa hegemon ar c'hevre a oa kontrollet gant kuzul ar gevredidi, ennañ div elfenn. Bodadeg ar Spartaiz e oa an hini gentañ, ha kendalc'h ar gevredidi e oa an eil. Kement Stad kevredet he doa ur vouezh ennañ, forzh peseurt ment pe galloud geopolitikel he dije. Ne veze paeet truaj ebet nemet en amzer vrezel, pa c'halle bezañ goulennet un drederenn eus holl arme ur Stad gant Sparta. Sparta hepken a c'halle gervel ur c'hendalc'h eus ar c'hevre. Skoulmet e oa an holl gevredadoù gant Sparta hepken, hag ar Stadoù izili a ranke sevel o c'hevredadoù dezhe o-unan etrezo. Ha daoust ma oa ur vouezh gant pep Stad, ne oa ket ret da Sparta heuliañ divizoù ar c'hevre. Abalamour da se ne oa ket Kevre ar Peloponnesos ur "c'hevredad" e ster strishañ ar ger. Ne voe ket peloponnezian hepken atav kennebeut peogwir e oa bet degemeret ennañ Stadoù eus broioù all eus Henc'hres.\nPourchas a rae ar c'hevre surentez ha gwarez d'e izili. Ur c'hevre mirour e oa a harpe kentoc'h an Oligarked hag a enebe ouzh an tiranterezhioù hag an demokratiezhioù.\nIstor ar c'hevreAozañ\nGoude ar Brezelioù medek e vrasaas ar c'hevre da zont da vezañ ar C'hevre hellenek, o tegemer Aten ha Stadoù all. Renet e oa ar c'hevre hellenek gant Paosanias, met pa voe galvet en-dro da Sparta e oa renet gant Kimon eus Aten. Sparta en em dennas neuze eus ar c'hevre-se ha savet e voe Kevre Peloponnesos a-nevez gant kevredidi a orin eus Sparta, tra ma teue ar C'hevre hellenek da vezañ Kevre Delos, renet gant Ateniz. A-benn ar fin e tarzhas ar brezel etre an daou gevre e-doug Brezel Peloponnesos. Dindan renerezh Sparta e faezhas ar c'hevre Ateniz hag o c'hevredidi e 404 kt JK.\nEr bloavezhioù 370 e tisklêrias ar c'hevre ar brezel da Debez hag e voe kannet da vat e 371 kent JK en emgann Leuktra. Tebez a redias neuze Korinthos ha keodedoù all ar c'hevre da zilezel Spartaiz. E 365 kt JK e voe divodet Kevre Peloponnesos pa voe savet Kevre Korinthos gant Fulup II Makedonia, tad Aleksandr Veur, goude m'en doe kannet armeoù Tebez hag Aten. Diwezhatoc'h e oa kemeret lec'h Kevre Peloponnesos e Peloponnesos gant Kevre Ac'haia.\n(en) Livius, Peloponnesian League gant Jona Lendering\nAdtapet diwar « https://br.wikipedia.org/w/index.php?title=Kevre_Peloponnesos&oldid=1930135 »\nDernière modification le 2 Gen 2022, à 21:30\nKemmoù diwezhañ degaset d'ar bajenn-mañ d'an 2 Gen 2022, da 21:30.